**LIETUVOS RESPUBLIKOS APLINKOS MINISTRO**



**Į S A K Y M A S**

**DĖL STATYBOS TECHNINIO REGLAMENTO STR 1.05.06:2005 „STATINIO PROJEKTAVIMAS“ PATVIRTINIMO**

2004 m. gruodžio 30 d. Nr. D1-708

Vilnius

Vadovaudamasis Lietuvos Respublikos statybos įstatymo (Žin., 1996, Nr. [32-788](https://www.e-tar.lt/portal/lt/legalAct/TAR.F31E79DEC55D); 2001, Nr. [101-3597](https://www.e-tar.lt/portal/lt/legalAct/TAR.80A638E6C263)) 8 straipsnio 5 punktu ir Lietuvos Respublikos Vyriausybės 2002 m. vasario 26 nutarimo Nr. 280 „Dėl Lietuvos Respublikos statybos įstatymo įgyvendinimo“ (Žin., 2002, Nr. [22-819](https://www.e-tar.lt/portal/lt/legalAct/TAR.765E76579776)) 1.1.19 punktu:

1. Tvirtinu statybos techninį reglamentą STR 1.05.06:2005 „Statinio projektavimas“ (pridedama).

2. Nustatau, kad statybos techninio reglamento STR 1.05.06:2005 (toliau – Reglamentas) nuostatos privalomos projektuojant statinius, kuriems prašymai dėl statinio projektavimo sąlygų sąvado išdavimo pateikti po šio įsakymo įsigaliojimo dienos.

3. Laikau netekusiais galios:

3.1. Lietuvos Respublikos aplinkos ministro 2002 m. balandžio 23 d. įsakymo Nr. 199 „Dėl statybos techninio reglamento STR 1.05.06:2002 „Statinio projektavimas“ patvirtinimo“ (Žin., 2002, Nr. [54-2144](https://www.e-tar.lt/portal/lt/legalAct/TAR.4B846935CBE9)) 1, 2 ir 4 punktus;

3.2. Lietuvos Respublikos aplinkos ministro 2002 m. rugpjūčio 23 d. įsakymą Nr. 460 „Dėl statybos techninio reglamento STR 1.05.06:2002 „Statinio projektavimas“ pakeitimo“ (Žin., 2002, Nr. [89-3814](https://www.e-tar.lt/portal/lt/legalAct/TAR.207338D89E24));

3.3. Lietuvos Respublikos aplinkos ministro 2003 m. balandžio 9 d. įsakymą Nr. 175 „Dėl Lietuvos Respublikos aplinkos ministro 2002 m. balandžio 23 d. įsakymo Nr. 199 „Dėl statybos techninio reglamento STR 1.05.06:2002 „Statinio projektavimas“ patvirtinimo“ pakeitimo“ (Žin. 2003, Nr. 37-1638);

3.4. Lietuvos Respublikos aplinkos ministro 2003 m. birželio 11 d. įsakymą Nr. 296 „Dėl Lietuvos Respublikos aplinkos ministro 2002 m. balandžio 23 d. įsakymo Nr. 199 „Dėl statybos techninio reglamento STR 1.05.06:20002 „Statinio projektavimas“ patvirtinimo“ pakeitimo“ (Žin., 2003, Nr. [59-2684](https://www.e-tar.lt/portal/lt/legalAct/TAR.D35681F457B8));

3.5. Lietuvos Respublikos aplinkos ministro 2003 m. gruodžio 18 d. įsakymą Nr. 662 „Dėl statybos techninio reglamento STR 1.05.06:2002 „Statinio projektavimas“ patvirtinto Lietuvos Respublikos aplinkos ministro 2002 m. balandžio 23 d. įsakymu Nr. 199 „Dėl statybos techninio reglamento STR 1.05.06:2002 „Statinio projektavimas“ patvirtinimo“ papildymo“ (Žin., 2003, Nr. [122-5550](https://www.e-tar.lt/portal/lt/legalAct/TAR.EA6BEEFAFDFD)).

APLINKOS MINISTRAS ARŪNAS KUNDROTAS

PATVIRTINTA

Lietuvos Respublikos aplinkos

ministro 2004 m. gruodžio 30 d.

įsakymu Nr. D1-708

**STATYBOS TECHNINIS REGLAMENTAS**

**STR 1.05.06:2005**

**STATINIO PROJEKTAVIMAS**

**I skyrius. BENDROSIOS NUOSTATOS**

1. Šis statybos techninis reglamentas (toliau – Reglamentas) Lietuvos Respublikos statybos įstatymo [5.1] ir Lietuvos Respublikos Vyriausybės Aplinkos ministerijai suteiktų įgaliojimų pagrindu [5.14] nustato:

1.1. privalomųjų statinio projekto rengimo dokumentų sudėtį;

1.2. statinio projekto rengimo tvarką;

1.3. statinio projekto sudėtį;

1.4. ypatingo statinio [5.25] projekto ir statinio, įrašyto į valstybės investicijų programą, projekto tvirtinimo tvarką;

1.5. visuomenei svarbių statinių sąrašą ir informavimo apie šių statinių projektavimo pradžią tvarką;

1.6. statinio projekto vadovo ir statinio projekto dalies vadovo teises ir pareigas.

2. Projektuojant tam tikros paskirties statinius, be šio Reglamento, taikomi papildomi reikalavimai, kuriuos nustato:

2.1. branduolinės energetikos objektui – Branduolinės energijos įstatymas [5.2], Tarptautinės atominės energijos agentūros (TATENA) rekomendacijos, Valstybinės atominės energetikos saugos inspekcijos (VATESI) patvirtinti normatyviniai dokumentai ir tarptautinės sutartys, reglamentuojančios branduolinę saugą;

2.2. nekilnojamajai kultūros paveldo vertybei (jos tvarkymo statybos darbų projekte) bei statiniui numatomam statyti teritorijoje, kuri priskirta prie šių vertybių – Nekilnojamųjų kultūros vertybių apsaugos įstatymas [5.11] bei jo pagrindu parengti normatyviniai dokumentai, taip pat šių vertybių apsaugos reglamentai (laikinieji reglamentai);

2.3. statiniui saugomoje teritorijoje – Saugomų teritorijų įstatymas [5.7] bei jo pagrindu parengti normatyviniai dokumentai ir saugomos teritorijos apsaugos reglamentas.

3. Reglamentas netaikomas:

3.1. nesudėtingam statiniui [5.26] ir statinio paprastajam remontui [5.34], kai statinio projektas neprivalomas;

3.2. statybos darbų technologijos projektui, kuris rengiamas STR 1.08.02:2002 [5.37] nustatyta tvarka;

3.3. žemės ūkio melioracijos sistemų statinių projektui, kuris rengiamas Žemės ūkio ministerijos nustatyta tvarka.

4. Šis Reglamentas yra privalomas visiems statybos dalyviams, viešojo administravimo subjektams, inžinerinių tinklų bei susisiekimo komunikacijų savininkams (ar naudotojams), taip pat kitiems juridiniams ir fiziniams asmenims, kurių veiklos principus statybos srityje nustato Statybos įstatymas [5.1].

**II SKYRIUS. NUORODOS**

5. Reglamente pateiktos nuorodos į šiuos dokumentus:

5.1. Lietuvos Respublikos statybos įstatymą (Žin.,1996, Nr. [32-788](https://www.e-tar.lt/portal/lt/legalAct/TAR.F31E79DEC55D);2001, Nr. [101-3597](https://www.e-tar.lt/portal/lt/legalAct/TAR.80A638E6C263));

5.2. Lietuvos Respublikos branduolinės energijos įstatymą (Žin., 1996, Nr. [119-2771](https://www.e-tar.lt/portal/lt/legalAct/TAR.6286F15970B3));

5.3. Lietuvos Respublikos žemės įstatymą (Žin.,1994, Nr. [34-620](https://www.e-tar.lt/portal/lt/legalAct/TAR.CC10C5274343); 2004, Nr. [28-868](https://www.e-tar.lt/portal/lt/legalAct/TAR.7ED447C0D254));

5.4. Lietuvos Respublikos viešųjų pirkimų įstatymą (Žin., 1996, Nr. [84-2000](https://www.e-tar.lt/portal/lt/legalAct/TAR.C54AFFAA7622); 1999, Nr. [56-1809](https://www.e-tar.lt/portal/lt/legalAct/TAR.1528F405144D); 2002, Nr. 118- 5296);

5.5. Lietuvos Respublikos planuojamos ūkinės veiklos poveikio aplinkai vertinimo įstatymą (Žin., 1996, Nr. [82-1965](https://www.e-tar.lt/portal/lt/legalAct/TAR.0539E2FEB29E); 2000, Nr. [39-1092](https://www.e-tar.lt/portal/lt/legalAct/TAR.BBDACDD3FD39));

5.6. Lietuvos Respublikos nekilnojamojo turto registro įstatymą (Žin., 1996, Nr. [100-2261](https://www.e-tar.lt/portal/lt/legalAct/TAR.38E82AA2664C); 2001, Nr. 55-1948);

5.7. Lietuvos Respublikos saugomų teritorijų įstatymą (Žin., 1993, Nr. [63-1188](https://www.e-tar.lt/portal/lt/legalAct/TAR.FF1083B528B7); 2001, Nr. [108-3902](https://www.e-tar.lt/portal/lt/legalAct/TAR.BB29FCA04DF2));

5.8. Lietuvos Respublikos civilinį kodeksą (Žin., 2000, Nr. [74-2262](https://www.e-tar.lt/portal/lt/legalAct/TAR.8A39C83848CB));

5.9. Lietuvos Respublikos autorių teisių ir gretutinių teisių įstatymą (Žin., 1999, Nr. [50-1598](https://www.e-tar.lt/portal/lt/legalAct/TAR.551F0CDE5B64); 2003, Nr. [28-1125](https://www.e-tar.lt/portal/lt/legalAct/TAR.674960C67DAC));

5.10. Lietuvos Respublikos daugiabučių namų savininkų bendrijų įstatymą (Žin., 1995, Nr. [20-449](https://www.e-tar.lt/portal/lt/legalAct/TAR.0EC89509170B); 2000, Nr. 56-1639);

5.11. Lietuvos Respublikos nekilnojamųjų kultūros vertybių apsaugos įstatymą (Žin., 1995, Nr. [3-37](https://www.e-tar.lt/portal/lt/legalAct/TAR.9BC8AEE9D9F8));

5.12. Lietuvos Respublikos teritorijų planavimo įstatymą (Žin., 1995, Nr. [107-2391](https://www.e-tar.lt/portal/lt/legalAct/TAR.26B563184529); 2004, Nr. [21-617](https://www.e-tar.lt/portal/lt/legalAct/TAR.1C65A214E386));

5.13. Lietuvos Respublikos invalidų socialinės integracijos įstatymą (Žin., 1991, Nr. [36-969](https://www.e-tar.lt/portal/lt/legalAct/TAR.199156E4E004); 1998, Nr. [98-2706](https://www.e-tar.lt/portal/lt/legalAct/TAR.E4C265D180A6); 2004, Nr. 83-2983);

5.14. Lietuvos Respublikos Vyriausybės 2002-02-26 nutarimą Nr. 280 „Dėl Lietuvos Respublikos statybos įstatymo įgyvendinimo“ (Žin., 2002, Nr. [22-819](https://www.e-tar.lt/portal/lt/legalAct/TAR.765E76579776));

5.15. Lietuvos Respublikos Vyriausybės 2002-07-12 nutarimą Nr. 1129 „Dėl nekilnojamojo turto registro nuostatų patvirtinimo“ (Žin., 2002, Nr. [72-3077](https://www.e-tar.lt/portal/lt/legalAct/TAR.4913B9CEDF48));

5.16. Lietuvos Respublikos Vyriausybės 2001-05-23 nutarimą Nr. 603 „Dėl butų ir kitų patalpų savininkų bendrosios nuosavybės administravimo pavyzdinių nuostatų patvirtinimo“ (Žin., 2001, Nr. [45-1584](https://www.e-tar.lt/portal/lt/legalAct/TAR.3C888BB3A723); 2002, Nr. 54-2123);

5.17. Lietuvos Respublikos Vyriausybės 2002-12-03 nutarimą Nr. 1873 „Dėl branduolinės energetikos objekto statybos ar rekonstravimo projekto derinimo tvarkos patvirtinimo“ (Žin., 2002, Nr. [116-5199](https://www.e-tar.lt/portal/lt/legalAct/TAR.9C434CBDA314));

5.18. STR 2.01.01(1):1999 „Esminiai statinio reikalavimai. Mechaninis patvarumas ir pastovumas“ (Žin., 1999, Nr. [112-3260](https://www.e-tar.lt/portal/lt/legalAct/TAR.5B9324E8D5A9));

5.19. STR 2.01.01(2):1999 „Esminiai statinio reikalavimai. Gaisrinė sauga“ (Žin., 2000, Nr. [17-424](https://www.e-tar.lt/portal/lt/legalAct/TAR.6CA64A9DFF4C));

5.20. STR 2.01.01(3):1999 „Esminiai statinio reikalavimai. Higiena, sveikata, aplinkos apsauga“ (Žin., 2000, Nr. [8-215](https://www.e-tar.lt/portal/lt/legalAct/TAR.19AD91BDE89C));

5.21. STR 2.01.01(4):1999 „Esminiai statinio reikalavimai. Naudojimo sauga“ (Žin., 2000, Nr. [8-216](https://www.e-tar.lt/portal/lt/legalAct/TAR.133EBB9373E5));

5.22. STR 2.01.015):1999 „Esminiai statinio reikalavimai. Apsauga nuo triukšmo“ (Žin., 2000, Nr. [8-216](https://www.e-tar.lt/portal/lt/legalAct/TAR.133EBB9373E5));

5.23. STR 2.01:01(6):1999 „Esminiai statinio reikalavimai. Energijos taupymas ir šilumos išsaugojimas“ (Žin., 1999, Nr. [107-3120](https://www.e-tar.lt/portal/lt/legalAct/TAR.74E56D229B1A));

5.24. STR 1.04.01:2002 „Esamų statinių tyrimai“ (Žin., 2002, Nr. [42-1587](https://www.e-tar.lt/portal/lt/legalAct/TAR.5BE28F25D6AF));

5.25. STR 1.01.06:2002 „Ypatingi statiniai“ (Žin., 2002, Nr. [43-1639](https://www.e-tar.lt/portal/lt/legalAct/TAR.4FAEBE5679F1); 2004, Nr. 125);

5.26. STR 1. 01.07:2002 „Nesudėtingi (tarp jų laikini) statiniai“ (Žin., 2002, Nr. [43-1639](https://www.e-tar.lt/portal/lt/legalAct/TAR.4FAEBE5679F1); 2004, Nr. [120-4443](https://www.e-tar.lt/portal/lt/legalAct/TAR.00586A0FBDBD));

5.27. STR 1.05.07:2002 „Statinio projektavimo sąlygų sąvadas“ (Žin., 2002, Nr. [54-2153](https://www.e-tar.lt/portal/lt/legalAct/TAR.C88994F9A55E));

5.28. STR 1.06.03:2002 „Statinio projekto ekspertizė ir statinio ekspertizė“ (Žin., 2002, Nr. [55-2200](https://www.e-tar.lt/portal/lt/legalAct/TAR.07DE13A841FB));

5.29. STR 1.07.01:2002 „Statybos leidimas“ (Žin., 2002, Nr. [55-2203](https://www.e-tar.lt/portal/lt/legalAct/TAR.3BB1287C23E6));

5.30. STR 1.11.01:2002 „Statinių pripažinimo tinkamais naudoti tvarka“ (Žin., 2002, Nr. [60-2475](https://www.e-tar.lt/portal/lt/legalAct/TAR.F04E9B76D75A));

5.31. STR 1.05.05:2000 „Statinio projekto aplinkos apsaugos dalis“ (Žin., 2004, Nr. [50-1675](https://www.e-tar.lt/portal/lt/legalAct/TAR.DBDCD7F1D934));

5.32. STR 1.05.04:1998 „Statinio statybos pagrindimas“ (Žin., 1998, Nr. [71-2084](https://www.e-tar.lt/portal/lt/legalAct/TAR.B7C552F824B7));

5.33. STR 1.01.09:2003 „Statinių klasifikavimas pagal jų naudojimo paskirtį“ (Žin., 2003, Nr. [58-2611](https://www.e-tar.lt/portal/lt/legalAct/TAR.358675FB0A82));

5.34. STR 1.01.08:2002 „Statinio statybos rūšys“ (Žin., 2002, Nr. [119-5372](https://www.e-tar.lt/portal/lt/legalAct/TAR.B49EEDC9171B));

5.35. STR 1.02.06:2004 „Teisės eiti statybos techninės veiklos pagrindinių sričių vadovų pareigas įgijimo tvarkos aprašas. Statybos inžinieriaus diplomų, įgytų užsienio valstybėje, pripažinimo Lietuvos Respublikoje taisyklės“ (Žin., 2004, Nr. [180-6683](https://www.e-tar.lt/portal/lt/legalAct/TAR.8B95836C3DFC));

5.36. STR 1.02.07:2004 „Statinio projektuotojo, statybos rangovo, projektavimo ar statybos valdytojo, projekto ar statinio ekspertizės rangovo teisės įgijimo tvarkos aprašas. Fizinių asmenų, juridinių asmenų, kitų užsienio organizacijų pateiktų dokumentų, išduotų užsienio valstybėje ir patvirtinančių teisę kilmės šalyje užsiimti statybos techninės veiklos pagrindinėmis sritimis, pripažinimo Lietuvos Respublikoje taisyklės“ (Žin., 2004, Nr. [157-5739](https://www.e-tar.lt/portal/lt/legalAct/TAR.E00E9F9650A7));

5.37. STR 1.08.02:2002 „Statybos darbai“ (Žin., 2002, Nr. [54-2150](https://www.e-tar.lt/portal/lt/legalAct/TAR.B2CFCF12A34C));

5.38. STR 1.05.08:2003 „Statinio projekto architektūrinės ir konstrukcinės dalių brėžinių braižymo taisyklės ir grafiniai žymėjimai“ (Žin., 2003, Nr. [122-5541](https://www.e-tar.lt/portal/lt/legalAct/TAR.A1CCFCC5A82E));

5.39. STR 2.03.01:2001 „Statiniai ir teritorijos. Reikalavimai žmonių su negalia reikmėms“ (Žin., 2001, Nr. [53-1898](https://www.e-tar.lt/portal/lt/legalAct/TAR.3C24C4CAE7B1));

5.40. STR 1.09.04:2002 „Statinio projekto vykdymo priežiūra“ (Žin., 2002, Nr. [43-1638](https://www.e-tar.lt/portal/lt/legalAct/TAR.672A76740619));

5.41. STR 1.07.05:2002 „Nuolatinės statybos komisijos pavyzdiniai nuostatai“ (Žin., 2002, Nr. [54-2147](https://www.e-tar.lt/portal/lt/legalAct/TAR.31C8ADAA4B4F));

5.42. Lietuvos Respublikos aplinkos ministro 2002-04-23 įsakymą Nr. 200 „Dėl pasiūlymų keisti daugiabučio namo gyvenamųjų patalpų paskirtį viešojo aptarimo tvarkos patvirtinimo“ (Žin., 2002, Nr. [54-2145](https://www.e-tar.lt/portal/lt/legalAct/TAR.D5299FE83968));

5.43. Lietuvos Respublikos aplinkos ministro 2000-06-30 įsakymą Nr. 263 „Dėl planuojamos ūkinės veiklos atrankos metodinių nurodymų patvirtinimo“ (Žin., 2000, Nr. [57-1698](https://www.e-tar.lt/portal/lt/legalAct/TAR.0BE3C852681E));

5.44. Lietuvos Respublikos aplinkos ministro 2000-06-30 įsakymą Nr. 262 „Dėl poveikio aplinkai vertinimo programos ir ataskaitos rengimo nuostatų patvirtinimo“ (Žin., 2000, Nr. [57-1697](https://www.e-tar.lt/portal/lt/legalAct/TAR.020D917F6D64));

5.45. Lietuvos archyvų departamento prie Lietuvos Respublikos Vyriausybės 1997-08-15 įsakymą Nr. 38 „Dėl bendrųjų dokumentų saugojimo terminų“ (Žin., 1997, Nr. [78-2006](https://www.e-tar.lt/portal/lt/legalAct/TAR.863973E62A78));

5.46. Lietuvos Respublikos sveikatos apsaugos ministro 2004-07-05 įsakymą Nr. V-511 „Dėl Lietuvos Respublikos planuojamos ūkinės veiklos poveikio vertinimo įstatyme nenumatytų poveikio visuomenės sveikatai vertinimo atvejų ir vertinimo atlikimo taisyklių patvirtinimo“ (Žin., 2004, Nr. 19-4091);

5.47. Lietuvos standartą LST 1516 „Statinio projektas. Bendrieji įforminimo reikalavimai“.

**III skyrius. PAGRINDINĖS SĄVOKOS**

6. Reglamente vartojamos sąvokos atitinka jų apibrėžimus, pateiktus Statybos įstatyme [5.1]. Sąvokų, susijusių su statinio projektavimu bei sąvokų, kurių nėra Statybos įstatyme, apibrėžimai pateikiami šiame Reglamento skyriuje:

6.1. **statinys** – atitinka sąvoką, pateiktą Statybos įstatyme [5.1]. Reglamente ji taip pat reiškia „statinių grupę“;

6.2. **statinių grupė** –tame pačiame statybos sklype išdėstyti ne mažiau kaip du statiniai, susieti tarpusavyje naudojimo, paskirties ryšiais, taip pat šių statinių reikmėms skirti, už statybos sklypo ribų išdėstyti statiniai (tarp jų – inžineriniai tinklai bei susisiekimo komunikacijos);

6.3. **branduolinės energetikos objektas** – atominė elektrinė, branduolinis reaktorius, branduolinių medžiagų ir radioaktyviųjų atliekų saugykla, jų perdirbimo objektas [5.2];

6.4. **statinio projektuotojas** (toliau – Projektuotojas) – Lietuvos ar užsienio valstybės juridinis asmuo, statybos, architektūros ar kita su šiomis sritimis susijusi mokslo ir studijų institucija, Lietuvos Respublikos ar užsienio valstybės pilietis, turintys teisę užsiimti statinio projektavimo veikla [5.1], [5.36];

6.5. **statytojas (užsakovas)** [5.1]– Lietuvos ar užsienio valstybės fizinis ar juridinis asmuo, kuris investuoja lėšas į statybą ir kartu atlieka užsakovo funkcijas (ar jas paveda atlikti kitam fiziniam ar juridiniam asmeniui). Projekto užsakovu gali būti statytojas ar jo įgaliotas: statinio projekto valdytojas, statinio statybos rangovas, statinio statybos valdytojas, Projektuotojas (kai jis sudaro projektavimo darbų rangos sutartį su kitu Projektuotoju). Tuo atveju, kai Projekto užsakovas yra ne statytojas, projektavimo darbų rangos sutartyje turi būti nurodoma, kokias funkcijas pasilieka pats statytojas ir kokias perduoda Projekto užsakovui. Toliau Reglamente vartojama sąvoka „Statytojas“, kuri reiškia tiek statytoją, tiek Projekto užsakovą (pagal kiekvieno iš jų kompetenciją);

6.6. **statinio statybos pagrindimas** [5.32] – Statytojo sumanymo statyti statinį nepriklausomo vertinimo dokumentas, kuris nagrinėja statinio statybos ir jo funkcionavimo pasekmes bei įrodo (ar paneigia), kad statinį statyti yra tikslinga. Šis dokumentas yra ne statinio projektavimo, o investicijas pagrindžiantis dokumentas ir rengiamas statiniams, kurie įrašomi į valstybės investicijų programą ir kitiems statiniams, nurodytiems STR 1.05.04:1998 [5.32];

6.7. **statinio projektas** [5.1](toliau – Projektas) – šio Reglamento nustatytos sudėties dokumentų, kuriuose pateikiami Statytojo sumanyto statyti statinio sprendiniai pagal Projekto dalis, skirtų statinio statybai įteisinti ir vykdyti, visuma.

Sąvoka „statinio projektas“ reiškia statinio techninio projekto ir darbo projekto, statinio techninio darbo projekto ar statinio supaprastinto projekto dokumentų visumą.

6.8. **statinio projekto dalis** (toliau – Projekto dalis) – Projekto (bet kurio jo etapo) visumos dalis, kurioje yra pateikti tam tikros techninės srities ar inžinerinių sistemų bei inžinerinių tinklų ar susisiekimo komunikacijų projektiniai sprendiniai;

6.9. **statinio** **techninis projektas** (toliau –Techninis projektas)– Projekto pirmasis ir pagrindinis etapas, kurio sprendiniai detalizuojami darbo projekte. Techninis projektas rengiamas kaip vientisas dokumentas, nustatantis projektuojamo statinio esminius, funkcinius (paskirties), architektūros (estetinius), technologijos, techninius, ekonominius, kokybės reikalavimus, bei kitus jo rodiklius ir charakteristikas;

6.10. **statinio darbo projektas** (toliau –Darbo projektas) – Projekto antrasis etapas, Techninio projekto tąsa, kuriame detalizuojami Techninio projekto sprendiniai ir pagal kurį atliekami statybos darbai. Darbo projektas gali būti rengiamas kaip vientisas dokumentas vienu metu arba atskirais sprendinių dokumentais (iš anksto parengus sprendinius, būtinus statinio statybai pradėti, o kitus – statybos metu);

6.11. **statinio techninis darbo projektas** (toliau – Techninis darbo projektas) – Projektas, apjungiantis Techninį projektą ir Darbo projektą;

6.12. s**upaprastintas** **statinio projektas (**toliau – Supaprastintas projektas**)** – sumažintos apimties Projektas, skirtas nesudėtingam statiniui statyti, kai jis šios kategorijos statiniui yra privalomas [5.26];

6.13. **aiškinamasis raštas** – Projekto tekstinis dokumentas, jo aiškinamoji dalis:

6.13.1. **bendrasis Projekto aiškinamasis raštas,** kuriameaprašoma ir paaiškinama viso Projekto ir jo sprendinių esmė;

6.13.2. **Projekto dalies aiškinamasis raštas**, kuriame aprašoma ir paaiškinama Projekto dalies sprendinių esmė.

Abiem atvejais, nurodytais Reglamento 6.13.1–6.13.2 p., aiškinamuose raštuose pateikiami apskaičiuoti (nustatyti) Projekto ar Projekto dalies techniniai rodikliai;

6.14. **techninės specifikacijos** – Projekto dokumentai, kuriuose pateikiamos būtinos Projekto sprendinių įgyvendinimo sąlygos; pateikiami statinio (ar jo dalies), inžinerinės sistemos, konstrukcijos, statybos produktų (gaminių ir medžiagų), inžinerinės įrangos (įrenginių, gaminių), statybos ir montavimo darbų techniniai, kokybės, kiti reikalavimai, charakteristikos bei rodikliai.

Techninės specifikacijos yra bendrosios Projekto ir Projekto dalių sprendinių.

6.15. **sąnaudų kiekių žiniaraščiai** – Projekto dalių sprendiniuose numatytų statybos produktų, įrenginių ir statybos darbų neto (statinio, jo elementų baigtinių darbų kiekiai atitinkamais matavimo vienetais) kiekiai. Techninio projekto etape šių darbų kiekiai yra orientaciniai ir rengiami pagal sustambintą darbų nomenklatūrą;

6.16. **statinio pavadinimas** – tai pavadinimas, kuris yra naudojamas privalomuosiuose Projekto rengimo dokumentuose, Projekte, Projekto ekspertizės ir statinio ekspertizės dokumentuose, statybos leidime, statybos vykdymo dokumentuose, statinio pripažinimo tinkamu naudoti ir statinio įregistravimo Nekilnojamojo turto registre dokumentuose.

Statinio pavadinimą sudaro: statinio naudojimo paskirties pavadinimas, nurodant atitinkamą STR 1.01.09:2003 [5.33] papunktį (jei projektuojama statinių grupė, pavadinime įrašomas pagrindinio grupės statinio pavadinimas) statinio adresas, statybos rūšis [5.34] ar nekilnojamųjų kultūros paveldo vertybių tvarkymo statybos darbų pavadinimas [5.1], [5.11].

Statybos rūšis ar nekilnojamųjų kultūros paveldo vertybių tvarkymo statybos darbų pavadinimas rašomas atskiru sakiniu šalia statinio pavadinimo.

Statinio rekonstravimo atveju, keičiant statinio naudojimo paskirtį, nurodomas būsimos (projektuojamos) statinio paskirties pavadinimas;

6.17. **neypatingas statinys –** statinys, kuris nepriskirtas ypatingų statinių ir nesudėtingų statinių kategorijai.

**IV SKYRIUS. PRIVALOMŲJŲ PROJEKTO DOKUMENTŲ SUDĖTIS**

7. Privalomuosius Projekto rengimo dokumentus (toliau – Privalomuosius dokumentus) Projektuotojui pateikia Statytojas. Statytojas parengti ar gauti Privalomuosius dokumentus gali sutartimi įgalioti Projektuotoją arba fizinį ar juridinį asmenį.

Statinio projektavimo pradžia laikoma statinio projektavimo sąlygų sąvado [5.27] patvirtinimo diena, o jei šis sąvadas neprivalomas, – projektavimo darbų rangos sutarties pasirašymo diena.

8. Privalomųjų dokumentų sudėtis bendruoju atveju yra tokia:

8.1. **detalusis planas** –privalomas Teritorijų planavimo įstatymo [5.12] nustatytais atvejais ir rengiamas šio įstatymo pagrindu priimtų teisės aktų nustatyta tvarka ir nustatytos sudėties;

8.2. **Statytojo nuosavybės teisę ar kitokią teisę į žemę (statybos sklypą) ar vandens telkinį (ar jo dalį) patvirtinantys dokumenta**i (tarp jų – bendraturčių sutikimas, jei žemės sklypas, vandens telkinys priklauso jiems bendrosios dalinės nuosavybės teise) [5.8], [5.3];

8.3. **statinio bendraturčių sutikimas,** kai rekonstruojamas ar kapitališkai remontuojamas statinys ar jo dalis priklauso jiems bendrosios nuosavybės teise [5.1], [5.8], [5.10], [5.16];

8.4. **projektiniai pasiūlymai** [5.1]–tai eskizinis projektas, kurio tikslas – išreikšti projektuojamo statinio architektūros ir kitų pagrindinių sprendinių idėją ir kuris pateikiamas kaip medžiaga projektuotojo parinkimo konkursui bei gali būti naudojamas projektavimo sąlygoms parengti [5.1]. Projektinių pasiūlymų sudėtį kiekvienu konkrečiu atveju nustato Statytojas.

Bendruoju atveju projektiniuose pasiūlymuose pateikiama:

8.4.1. statinio architektūros idėją iliustruojantys eskizai (planai, fasadai) su statinio laikančiųjų konstrukcijų schemomis bei šių sprendinių (tarp jų – statybos sklypo tvarkymo) aprašymu, pagrindžiant siūlomą idėją ryšiais su susiklosčiusia istorine, kultūros paveldo, kraštovaizdžio bei esamo užstatymo urbanistine aplinka;

8.4.2. kitų projektinių sprendinių (be tų, kurie nurodyti Reglamento 8.4.1. papunktyje) aprašymas bei schemos (kai būtina), prijungimo prie inžinerinių tinklų bei susisiekimo komunikacijų pagrindinių sprendinių aprašymas su planu ar schema, kurioje pažymėtos siūlomos minėtų tinklų ir komunikacijų trasos (kaip medžiaga statinio projektavimo sąlygoms parengti, jei jos nepakankamai išsamiai nurodytos teritorijų planavimo dokumentuose);

8.4.3. kiti duomenys pagal Statytojo pageidavimą;

8.5. **statinio projektavimo sąlygų sąvadas** –savivaldybės administracijos direktoriaus (jo įgalioto savivaldybės administracijos valstybės tarnautojo) patvirtintas konkrečiam statiniui nustatytų projektavimo sąlygų bendrasis dokumentas) [5.1], [5.27];

8.6. **statinio projektavimo užduotis** (toliau – Techninė užduotis) – paslaugų apimtis ir projektavimo techninė užduotis su Statytojo reikalavimais (Statytojo technine specifikacija). Tai Statytojo patvirtintas dokumentas, kuriame pateikiama paslaugų apimtis ir sumanyto statyti statinio pagrindiniai funkciniai, architektūriniai, techniniai, kokybiniai, ekonominiai bei kiti rodikliai ir reikalavimai, kuriais būtina vadovautis rengiant Projektą.

Techninė užduotis yra neatskiriama projektavimo darbų rangos sutarties dalis. Techninės užduoties rodikliai ir reikalavimai turi atitikti statinio projektavimo sąlygų sąvade nurodytus rodiklius bei reikalavimus.

Techninės užduoties sudėtis priklauso nuo projektuojamo statinio paskirties ir Statytojo pageidavimų, tačiau bendruoju atveju joje pateikiami šie duomenys:

8.6.1. statinio (statinių grupės) pavadinimas;

8.6.2. Projekto rengimo etapas (Techninis projektas, Darbo projektas, Techninis darbo projektas, Supaprastintas projektas);

8.6.3. lėšų pobūdis (valstybės, savivaldybių, ES struktūrinių fondų, privačios ir pan.);

8.6.4. statybos darbų ir įrenginių pirkimo būdas ar pasirinktas statinio statybos rangovas;

8.6.5. Projekto vadovas (kai Projekto dalis ar atskirų statinių Projektus rengia keli skirtingi Projektuotojai);

8.6.6. projektavimo paslaugų apimtys: įprastos paslaugos (paslaugos, kurias Projektuotojas privalo atlikti pagal Statybos įstatymą), papildomos paslaugos (paslaugos Statytojo pavestos Projektuotojui atlikti pagal projektavimo darbų rangos sutartį), jų atlikimo grafikas. (Projektavimo paslaugų apimtys, jų atlikimo grafikas gali būti pateikiami atskiru sutarties priedu);

8.6.7. Statytojo pateikiamų Privalomųjų dokumentų sąrašas.

Techninės užduoties priedai:

**A priedas.** Statytojo reikalavimai (techninė specifikacija), kuriuose nurodoma Projekte taikoma teisė ir normatyviniai dokumentai, funkciniai (paskirties), naudojimo (eksploataciniai) rodikliai ir reikalavimai statiniui (jo dalims, statinio inžinerinėms sistemoms), saugomos teritorijos apsaugos reikalavimai (nurodant saugomos teritorijos apsaugos reglamentą), nekilnojamosios kultūros paveldo vertybės apsaugos reikalavimai (nurodant šios vertybės apsaugos reglamentą ar laikiną apsaugos reglamentą), techniniai, architektūros, kokybės kiti reikalavimai sprendiniams pagal Projekto dalis.

A priede taip pat nurodomas statinio projektavimo ir statybos eiliškumas, Projekto derinimo su Statytoju ar kitais subjektais nurodymai, Projekto įforminimo, komplektavimo reikalavimai, Statytojui pateikiamų Projekto komplektų skaičius, kiti nurodymai.

Tuo atveju, kai Darbo projektas užsakomas atskira sutartimi, A priede vietoje Statytojo reikalavimų pateikiamas patvirtintas Techninis projektas, kurio sprendiniais ir techninėmis specifikacijomis būtina vadovautis rengiant Darbo projektą.

**B priedas.** Duomenys apieStatytojo pasirinktus ar nupirktus įrenginius ar statybos produktus arba įgaliojimas juos parinkti Projektuotojui;

**C priedas.** Statytojo projektavimo konsultavimo paslaugoms paskirtas personalas, įranga, aprūpinimas ir paskirtieji subrangovai;

**D priedas.** Statytojo pateikiamų Projektuotojui Privalomųjų projekto dokumentų pateikimo grafikas. Jei sutartimi statytojas šiuos dokumentus įgaliojo gauti Projektuotojo, šis priedas neruošiamas;

8.7. **statinio ir statybos sklypo statybinių tyrinėjimų dokumentai:**

8.7.1. statinio statybos sklypo (ar, kai reikia, gretimos teritorijos) inžinerinių tinklų ir susisiekimo komunikacijų trasų inžinerinių, geodezinių, topografinių tyrinėjimų dokumentai (ant ne senesnės kaip 1 metų topografinės geodezinės nuotraukos, kuri patikslinama (jei reikia) Projekto rengimo metu);

8.7.2. inžinerinių geologinių, geotechninių bei kitų tyrimų dokumentai;

8.7.3. aplinkos, kraštovaizdžio, higieninių, archeologinių, nekilnojamųjų kultūros paveldo vertybių ir kt. tyrimų dokumentai (kai jie privalomi ar atlikti Statytojo pageidavimu);

8.7.4. rekonstruojamo ar kapitališkai remontuojamo statinio konstrukcijų, statinio inžinerinių sistemų tyrimų, matavimų, jų techninės būklės vizualinio įvertinimo dokumentai ir kiti dokumentai (kai tai reikalinga) [5.24].

9. Statytojas teisės aktų nustatytais atvejais Projektuotojui taip pat pateikia:

9.1. statinio statybos pagrindimą [5.32];

9.2 planuojamos ūkinės veiklos poveikio aplinkai vertinimo dokumentus [5.5], [5.43], [5.44];

9.3. planuojamos ūkinės veiklos poveikio visuomenės sveikatai vertinimo dokumentus [5.46];

9.4. viešojo aptarimo protokolą, kai keičiama daugiabučio gyvenamojo namo patalpų paskirtis [5.42];

9.5. visuomenės informavimo apie visuomenei svarbių statinių (Reglamento 4 priedas) projektavimo pradžios [5.1] datą pagal šio Reglamento IX skyriuje nustatytą tvarką;

9.6. statinio kadastrinių matavimų ir teisinės registracijos Nekilnojamojo turto registre dokumentą [5.1], [5.6], [5.15] – rekonstruojamiems ir kapitališkai remontuojamiems statiniams.

**V skyrius. PROJEKTo rengimo tvarka**

**I skirsnis. Projekto RENGIMO Teisiniai pagrindai**

10. Projektas rengiamas vadovaujantis [5.1]:

10.1. Statybos įstatymu ir kitais įstatymais, reglamentuojančiais statinio saugos ir paskirties reikalavimus, kitais teisės aktais, teritorijų planavimo ir normatyviniais statybos techniniais dokumentais bei normatyviniais statinio saugos ir paskirties dokumentais; branduolinės energetikos objektą projektuoti galima tik po to, kai įvykdytos branduolinės energetikos objekto projektavimo teisinės prielaidos [5.2];

10.2. Privalomaisiais dokumentais;

10.3. projektavimo darbų rangos sutartimi (kai projektavimas atliekamas rangos būdu):

10.3.1. sudaroma vadovaujantis Civilinio kodekso [5.8] nuostatomis;

10.3.2. Tarptautinės inžinierių konsultantų federacijos (FIDIC) dokumentų ar kitų tarptautinių dokumentų nustatyta tvarka, įvertinant Civilinio kodekso nuostatas [5.8];

10.3.3. autorine projektavimo darbų sutartimi [5.9], [5.8].

Projektavimo darbų rangos sutartis gali būti sudaroma viena abiem etapams (Techniniam projektui ir Darbo projektui, Techniniam darbo projektui, Supaprastintam projektui) arba atskirai kiekvienam statinio projektavimo etapui (Techniniam projektui, Darbo projektui).).

Projektavimo darbų rangos sutartis sudaroma su vienu Projektuotoju visam Projektui parengti ar su keliais skirtingais Projektuotojais tam tikroms Projekto dalims ar tam tikrų statinių Projektams parengti. Pastaruoju atveju sutartyse nurodoma, kuris iš Projektuotojų yra pagrindinis Projektuotojas. Jei tai nenurodyta, pagrindiniu Projektuotoju laikomas tas Projektuotojas, kuris yra paskyręs (pasamdęs) viso Projekto vadovą;

10.4. šiomis nuostatomis:

10.4.1. jeigu rengiant Projektą nėra galimybės įgyvendinti normatyvinių statybos techninių, normatyvinių statinio saugos ir paskirties dokumentų kai kurių nuostatų, Projekte turi būti numatytos atitinkamos kompensacinės techninės priemonės šiems trūkumams kompensuoti. Projektuotojas kartu su Statytoju iki statybos leidimo gavimo turi raštu pateikti institucijoms, patvirtinusioms šiuos normatyvinius dokumentus, Projekto sprendinius, nurodydami minėtas kompensacines technines priemones, ir per 7 dienas gauti šių institucijų raštišką pritarimą (arba motyvuotą nepritarimą) jas vykdyti [5.1];

10.4.2. pakeitus normatyvinių statybos techninių ar normatyvinių statinio saugos ir paskirties dokumentų nuostatas, naujos nuostatos rengiamam Projektui galioja šiais atvejais:

10.4.2.1. jei jos įsigaliojo iki statinio projektavimo sąlygų sąvado [5.27] patvirtinimo dienos, o tuo atveju, kai šis sąvadas neprivalomas – iki projektavimo darbų rangos sutarties pasirašymo dienos, su sąlyga, kad abiem atvejais normatyvinių dokumentų tvirtinimo dokumentuose nenustatyta kitaip;

10.4.2.2. Statytojo pageidavimu, jei jis papildė Techninę užduotį, projektavimo darbų rangos sutartį ir nurodė, kad Projektas keičiamas pagal naujus ar pakeistus normatyvinius statybos techninius bei normatyvinius statinio saugos ir paskirties dokumentus.

11. Darbo projektą rengia Projektuotojas, parengęs Techninį projektą. Kitas Projektuotojas gali rengti Darbo projektą, jei Projektuotojas, parengęs Techninį projektą:

11.1. nutraukė projektavimo veiklą arba nebeegzistuoja;

11.2. neprieštaravo, kad Darbo projektą parengtų kitas Projektuotojas, apie tai Statytojui patvirtindamas raštiškai ar nurodė Techninio projekto projektavimo darbų sutartyje;

11.3. gavęs Statytojo raštišką sutikimą, pasamdė kitą Projektuotoją Darbo projektui parengti;

11.4. statybos rangovas konkursu parenkamas pagal Techninį projektą.

**II SKIRSNIS. PROJEKTO RENGIMO ETAPAI, JŲ TIKSLAI IR PRIVALOMUMAS**

12. Projektas rengiamas dviem etapais (Techninis projektas ir Darbo projektas):

12.1. taikant Viešųjų pirkimų įstatymą [5.4], – kai statybos rangovas parenkamas pagal Techninį projektą;

12.2. Statytojui pageidaujant.

13. Vienu etapu:

13.1. Techninis darbo projektas – atvejais, nenurodytais Reglamento 12 p.;

13.2. Supaprastintas projektas – nesudėtingo statinio atveju.

Konkrečiu atveju Projekto etapų detalumą nustato Statytojas kartu su Projektuotoju, įvertinę statinio specifiką ir šiame Reglamente bei jo prieduose nustatytus Projekto sudėties bei apimties reikalavimus.

14. Techninis projektas yra vientisas dokumentas, kurio pagrindu:

14.1. atliekamas naujai statomo ar rekonstruojamo branduolinės energetikos objekto Projekto derinimas nustatyta tvarka [5.17];

14.2. atliekama Projekto ekspertizė [5.28] (kai ji privaloma ar kitais atvejais, kai jos pageidauja Statytojas);

14.3. gaunamas statybos leidimas [5.29];

14.4. parenkamas statinio statybos rangovas [5.4];

14.5. rengiamas Darbo projektas;

14.6. parenkami statybos produktai bei įrenginiai ir pagal jame pateiktas technines specifikacijas, vadovaujantis Darbo projektu, atliekami statybos darbai;

14.7. vertinama (pagal techninių specifikacijų reikalavimus) statybos darbų ir pastatyto statinio kokybė;

14.8. pastatytas statinys pripažįstamas tinkamu naudoti, Techninio projekto technines specifikacijas pažymint žyma „Taip pastatyta“ [5.30].

15. Darbo projektas yra dokumentas, kurio pagrindu, įvertinus Techninio projekto technines specifikacijas:

15.1. gaminami statybinių konstrukcijų ir inžinerinių sistemų elementai, gamintojui parengus detalius gamyklinius brėžinius, standartus ar techninius liudijimus;

15.2. vykdomi statybos darbai;

15.3. pastatytas statinys pripažįstamas tinkamu naudoti, Darbo projekto brėžinius pažymint žyma „Taip pastatyta“ [5.30].

16. Techninis darbo projektas yra dokumentas, kurio pagrindu pasiekiami Techninio projekto ir Darbo projekto tikslai.

17. Supaprastintas projektas yra dokumentas, kurio pagrindu pasiekiami Techninio darbo projekto tikslai.

**III SKIRSNIS. PROJEKTO RENGĖJAI. VADOVAVIMAS PROJEKTUI**

18. Teisę būti Projektuotoju nustato Statybos įstatymas bei normatyviniai statybos techniniai dokumentai [5.1], [5.36].

19. Projektuotojo teises, pareigas ir atsakomybę nustato Civilinis kodeksas [5.8], Statybos įstatymas [5.1] ir šis Reglamentas.

20. Techninį projektą rengia Statytojo paskirtas (pasamdytas) Projektuotojas. Darbo projektą rengia Techninį projektą parengęs Projektuotojas (žr. Reglamento 11 punktą). Jei Darbo projektą rengia kitas Projektuotojas, jis privalo įvykdyti patvirtinto Techninio projekto sprendinių (tarp jų – techninių specifikacijų) reikalavimus, nurodyti Darbo projekte Projektuotoją, parengusį Techninį projektą. Darbo projekto Projektuotojas atsako už parengto Darbo projekto sprendinių kokybę bei jų atitikimą Techninio projekto sprendiniams.

21. Projekto rengimui vadovauja Projekto vadovas, turintis tam reikiamą kvalifikaciją [5.1], [5.35]. Kai projektuojama statinių grupė, gali būti skiriami (samdomi): Projekto vadovas statinių grupei ir Projekto vadovai atskiriems statiniams. Atskiro statinio Projekto vadovas atsako tik už jo vadovaujamą Projektą.

22. Projekto vadovą skiria (samdo) Statytojas arba jo pavedimu Projektuotojas.

23. Jei Statytojas nesudaro vieningos projektavimo darbų rangos sutarties [5.8] su vienu Projektuotoju visam Projektui parengti, o sudaro kelias atskiras sutartis su Projektuotojais atskiroms Projekto dalims parengti, tuo atveju Statytojas privalo paskirti viso Projekto vadovą arba sutartimi įgalioti vieną iš Projektuotojų paskirti viso Projekto vadovą.

24. Projekto vadovas gali būti skiriamas (samdomas) vadovauti tik tokiems Projektams, kurie atitinka jo kvalifikaciją [5.35].

25. Projekto vadovo veikla prasideda nuo jo paskyrimo (pasamdymo) vadovauti konkrečiam Projektui dienos ir trunka iki statinio pripažinimo tinkamu naudoti [5.30] dokumentų pasirašymo dienos.

26. Projekto dalių rengimui vadovauja Projekto dalių vadovai, turintys tam reikiamą kvalifikaciją [5.1], [5.35]. Atskiro statinio Projekto dalies rengimui vadovauja vienas Projekto dalies vadovas. Projektuojant statinių grupę, gali būti atskirų statinių Projekto dalių vadovai. Tuo atveju, kai Projektą sudaro tik viena Projekto dalis (žr. Reglamento 31 punktą), kurios pagrindu rengiamas Projektas, Projekto dalies vadovas kartu yra Projekto vadovas.

27. Projekto dalių vadovai skiriami (samdomi) Projekto vadovu pritarimu.

28. Projekto dalies vadovo veikla prasideda nuo jo paskyrimo (pasamdymo) vadovauti konkrečiai Projekto daliai dienos ir trunka iki statinio pripažinimo tinkamu naudoti dokumentų pasirašymo dienos.

29. Statinio architektas gyvenamojo pastato ar viešojo naudojimo pastato projektavimo atveju yra Projekto vadovas [5.1]. Kitais atvejais statinio architektas yra Projekto architektūrinės dalies vadovas ir skiriamas (samdomas) ta pačia tvarka kaip ir Projekto dalies vadovas.

30. Projekto vadovo, Projekto dalies vadovo ir statinio architekto pareigos ir teisės nurodytos Reglamento 1, 2 ir 3 prieduose.

**VI. SKYRIUS. PROJEKTO SUDĖTIS**

31. Techninio projekto sudėtis, apimtis ir detalumas turi būti pakankamas Statytojo sumanymui suprasti, Projekto ekspertizei atlikti, statinio statybos skaičiuojamajai kainai (Reglamento nustatytais atvejais) nustatyti, statinio statybos rangovui parinkti, statybos leidimui gauti ir Darbo projektui parengti.

Bendruoju atveju Techninio projekto sudėtį sudaro šios dalys:

31.1. bendroji;

31.2. sklypo sutvarkymo (sklypo plano);

31.3. architektūros;

31.4. konstrukcijų;

31.5. technologijos;

31.6. susisiekimo;

31.7. vandentiekio ir nuotekų šalinimo;

31.8. šildymo vėdinimo ir oro kondicionavimo;

31.9. dujofikavimo;

31.10. elektrotechnikos;

31.11. elektroninių ryšių (telekomunikacijų);

31.12. apsauginės signalizacijos;

31.13. gaisrinės signalizacijos;

31.14. procesų – valdymo ir automatizacijos;

31.15. aplinkos apsaugos (kai tai privaloma) [5.31];

31.16. branduolinės saugos (kai tai privaloma) [5.2];

31.17. pasirengimo statybai ir statybos darbų organizavimo;

31.18. statybos skaičiuojamosios kainos nustatymo;

31.19. ekonominė;

31.20. sąnaudų kiekių žiniaraščiai;

31.21. kitos dalys, atsižvelgiant į projektuojamo statinio specifiką.

32. Bendroji dalis rengiama visais atvejais. Bendrąją dalį sudaro:

32.1. bendrieji duomenys:

32.1.1. Techninio projekto dokumentų sudėties žiniaraštis;

32.1.2. Privalomųjų dokumentų ir pagrindinių normatyvinių dokumentų, kurių pagrindu parengtas Techninis projektas, sąrašas;

32.1.3. bendrasis aiškinamasis raštas;

32.1.4. bendroji techninė specifikacija;

32.1.5. kompensacinių techninių priemonių, pritarimų ir pan. sąrašas;

32.1.6. bendrieji statinio rodikliai (žr. Reglamento 5 priedą).

32.1.7. Privalomųjų dokumentų, pritarimų, kitų dokumentų, taip pat dokumento, suteikiančių teisę būti Projektuotoju [5.36] ir dokumento, suteikiančio teisę būti Projekto vadovu [5.35], licencijų (projektuojant branduolinės energetikos objektus) Projektuotojo parašu bei antspaudu patvirtintos kopijos;

32.2.brėžiniai:

32.2.1. situacijos planas su sanitarine ir kitomis apsaugos zonomis;

32.2.2. sklypo planas (statinių išdėstymo planas);

32.2.3. sklypo vertikalus planas (sklypo aukščių planas);

32.2.4. aplinkotvarkos planas;

32.2.5. inžinerinių tinklų planas (gali būti bendras sklypo planas ir suvestinis inžinerinių tinklų planas);

32.2.6. inžinerinių tinklų ir susisiekimo komunikacijų už sklypo ribų planai bei profiliai;

32.2.7. pagrindinių pastatų architektūrinės dalies aukštų planai ir pjūviai, pagrindiniai pastatų fasadai;

32.2.8. pamatų schema ar planas, laikančiųjų konstrukcijų išdėstymo schema (tik ypatingų statinių, nurodytų STR 1.01.06:2002 [5.25] 1 priedo 2 lentelėje, Projektuose);

32.2.9. gamybos ar kitos veiklos, projektuojamos statinyje, technologijos, taip pat jos ar statinio (jo inžinerinių sistemų) reikmes užtikrinančių technologijų (šilumos gamybos, šalčio gamybos, vandenruošos, nuotekų valymo ir pan.) schemos (tik ypatingų statinių [5.25] ir statinių, įrašytų į valstybės investicijų programą, Projektuose);

32.2.10. bendrųjų statinio inžinerinių sistemų (vandentiekio, nuotekų šalinimo, šildymo, vėdinimo, oro kondicionavimo, dujų, elektros, nuotolinio ryšio, gaisrinės saugos ir gaisro aptikimo, pranešimo apie jį bei gesinimo, dūmų, buitinių atliekų šalinimo, krovininių liftų bei kitų sistemų) principinės schemos (tik ypatingų statinių [5.25] ir statinių, įrašytų į valstybės investicijų programą, projektuose);

Reglamento 32.2.1–32.2.6 p. nurodyti planai rengiami ant ne senesnės kaip 1 metų topografinės geodezinės nuotraukos, kuri patikslinama (jei reikia) Projekto rengimo metu.

33. Priklausomai nuo statinio paskirties, statybos rūšies [5.1], [5.34] turi būti parengtos visos būtinos (iš nurodytų Reglamento 31.2–31.17 ir 31.21 p.) tam statiniui pastatyti ir naudoti Projekto dalys, kurių sprendiniai įgyvendintų esminius statinio [5.1], [5.18], [5.19], [5.20], [5.21], [5.22], [5.23], statinio architektūros [5.1], aplinkos, kraštovaizdžio, nekilnojamųjų kultūros paveldo vertybių ir kitos apsaugos (saugos), trečiųjų asmenų interesų apsaugos [5.1], invalidų socialinės integracijos [5.13], [5.39] ir paskirties reikalavimus. Reikalingų parengti Projekto dalių (nurodytų Reglamento 31.2–31.17 ir 31.21 p.) sprendinių dokumentai yra:

33.1. bendrieji sprendinių duomenys ir aiškinamasis raštas;

33.2. sprendinius pagrindžiantys skaičiavimai;

33.3. sprendinių techninės specifikacijos;

33.4. sprendinių brėžiniai, schemos.

34. Atskirų Projekto dalių (pvz., sklypo sutvarkymo (sklypo plano), architektūrinės) sprendinių dokumentai gali būti rengiami Techninio darbo projekto apimtyje, jei tai neprieštarauja Reglamento 12.1 p. nuostatoms ir tai yra nurodyta Techninėje užduotyje.

35. Pasirengimo statybai ir statybos darbų organizavimo dalies (31.17 p.) sprendinius privaloma rengti ypatingų statinių projektavimo atveju. Projektuojant neypatingus statinius, jie rengiami, jei yra bent vienas iš žemiau išvardytų atvejų:

35.1. numatoma laikinai išsinuomoti papildomą žemės sklypą statybos produktams, sandėliuoti, statybiniams įrenginiams ir mechanizmams įrengti, laikinoms susisiekimo komunikacijoms ir laikiniems inžineriniams tinklams nutiesti;

35.2. numatoma naudoti sudėtingus statybinius įrenginius, vykdyti netradicinius ar sudėtingus statybos darbus;

35.3. numatoma statyti urbanizuotose teritorijose ar šalia esamų statinių;

35.4. numatoma griauti esamus statinius, iškelti inžinerinius tinklus, laikinai uždaryti autotransporto eismą keliuose ar gatvėse, sustabdyti gamybinę ar ūkinę veiklą (rekonstruojant ar remontuojant) ir pan.;

35.5. būtina parengti statybai sklypą, pasižymintį neįprastomis geologinėmis sąlygomis (karstiniai regionai, supilti, vandeningi, užpelkėję ar durpiniai gruntai, aukšti gruntiniai vandenys ir pan.).

36. Pasirengimo statybai ir statybos darbų organizavimo dalies (31.17 p.) sprendiniuose nurodoma:

36.1. geologinės ir hidrogeologinės statybvietės sąlygos;

36.2. gruntinio vandens pažeminimo būtinumas;

36.3. medžių, augmenijos, dirvožemio ir kito iškasamo grunto išsaugojimo ir panaudojimo sąlygos;

36.4. griaunami esami statiniai ir iškeliami inžineriniai tinklai;

36.5. susidarysiančių įvairių rūšių statybinių atliekų orientaciniai kiekiai tonomis;

36.6. gamybinės ir ūkinės veiklos sustabdymo sąlygos rekonstruojant ar kapitališkai remontuojant statinius;

36.7. autotransporto eismo keliuose ir gatvėse laikino uždarymo galimybės ir sąlygos;

36.8. papildomo žemės sklypo statybos produktams ir konstrukcijoms sandėliuoti, statybiniams įrenginiams ir mechanizmams įrengti, laikiniems keliams ir inžineriniams tinklams nutiesti galimybės ir sąlygos;

36.9. aprūpinimo elektra, vandeniu ir kitais resursais, nuotekų šalinimo ar surinkimo galimybės ir sąlygos statybos metu;

36.10. bendrieji statybos darbų statybvietėje saugos, sveikatos bei higienos reikalavimai ir sąlygos;

36.11. aplinkosaugos ir trečiųjų asmenų interesų apsaugos reikalavimai;

36.12. statinių statybos ir statybos darbų eiliškumo grafikas;

36.13. statybvietės planas su specifiniais statybos darbų organizavimo sprendiniais, kurių privaloma laikytis, kad būtų įvykdyti Projekto dalių sprendinių reikalavimai.

37. Statinio statybos skaičiuojamosios kainos nustatymas (žr. 31.18 p.) – Projekto dalis, kurioje apskaičiuojama sumanyto statyti statinį įgyvendinimo visų išlaidų suma – išlaidų biudžetas (žr. Reglamento 6 priedą). Skaičiuojamoji kaina nustatoma pagal sąnaudų kiekių žiniaraščiuose nurodytų baigtinių darbų kiekius ir skaičiuojamuosius įkainius. Darbų skaičiuojamasis įkainis – baigtinio darbo vieneto visų išlaidų suma (be PVM). Statiniams, statomiems už Valstybės ar Savivaldybių lėšas ar finansuojančių institucijų nustatytais atvejais, taip pat Statytojui pageidaujant nustatant statinio statybos skaičiuojamąją kainą, taikomi kainų ir normatyvų rinkiniai, parengti vadovaujantis vidutinėmis rinkos kainomis. Ši Projekto dalis pateikiama tik Statytojui, yra komercinė paslaptis ir rengiama šiais atvejais:

37.1. kai Projekto įgyvendinimui taikomas Viešųjų pirkimų įstatymas, o Rangovas parenkamas pagal Techninį projektą [5.4];

37.2. Statytojui pageidaujant, ir tai nurodyta Techninėje užduotyje.

38. Projekto ekonominė dalis (ekonominiai skaičiavimai) – yra investicijų įvertinimas sąnaudų efektyvumo požiūriu. Šis įvertinimas atliekamas Projekto dalių sprendinių ir iš Statytojo gautų duomenų pagrindu. Šių skaičiavimų bendrieji rodikliai pateikiami Reglamento 7 priede. Ekonominė dalis pateikiama tik Statytojui, yra komercinė paslaptis ir rengiama atvejais, nurodytais Reglamento 37.1–37.2 p.

39. **Darbo projekto sudėtis:**

39.1.Projekto dalių sprendiniai (žr. Reglamento 33 p.), kurių dokumentai yra:

39.1.1. bendrieji sprendinių duomenys ir dokumentų sudėties žiniaraščiai;

39.1.2. sprendinių detalūs skaičiavimai;

39.1.3. sprendinių brėžiniai statybos, montavimo ir inžinerinių sistemų įrengimo darbams vykdyti (darbo brėžiniai), išskyrus detalius montažinius brėžinius;

39.1.4. sprendinių brėžiniai statybinių konstrukcijų ir inžinerinių sistemų elementams pagaminti (išskyrus detalius gamyklinius brėžinius);

39.2. naujų ir specifinių statinio elementų, inžinerinių sistemų naudojimo instrukcijos (nurodymai, taisyklės);

39.3. sąnaudų kiekių žiniaraščiai (rengiami Statytojui pageidaujant).

40. **Techninio darbo projekto sudėtis**:

40.1. bendroji dalis:

40.1.1. bendrieji duomenys (žr. Reglamento 32.1 p.) ir brėžiniai (žr. Reglamento 32.2 p.);

40.2. Projekto dalių sprendiniai(žr. Reglamento 33 p.), kurių dokumentai yra:

40.2.1. bendrieji sprendinių duomenys;

40.2.2. sprendinių aiškinamieji raštai;

40.2.3. sprendinių detalūs skaičiavimai;

40.2.4. sprendinių techninės specifikacijos;

40.2.5. sprendinių brėžiniai;

40.3. naujų ir specifinių statinio elementų, inžinerinių sistemų naudojimo instrukcijos (nurodymai, taisyklės);

40.5. pasirengimo statybai darbai ir statybos darbų organizavimas (žr. Reglamento 35 p.);

40.6. sąnaudų kiekių žiniaraščiai (rengiami statytojui pageidaujant).

41. **Supaprastintą projektą sudaro:**

41.1. bendrieji duomenys:

41.1.1. Supaprastinto projekto dokumentų sudėties žiniaraštis;

41.1.2. dokumentų, kurių pagrindu parengtas Supaprastintas projektas, sąrašas;

41.1.3. aiškinamasis raštas (statinio naudojimo paskirtis, statybos vieta, projektuojamą (-us) statinį (-ius) apibūdinantys pagrindiniai rodikliai);

41.2. sklypo planas(ant ne senesnio kaip 1 metų topografinio plano arba kadastrinių matavimų plano) su pažymėtais esamais ir projektuojamais statiniais, jų eksplikacija ir projektuojamų statinių pagrindiniais matmenimis plane ir aukščiais;

41.3. architektūriniai (fasado, plano ir pjūvių) brėžiniai(pastatams), o kai reikia, – ir kitiems statiniams);

41.4. statinio konstrukcijų ir inžinerinių įrenginių aprašymas ir techninė specifikacija;

41.5. sąnaudų kiekių žiniaraščiai(Statytojui pageidaujant);

42. Jei Projekto dokumentuose randama neatitikimų ar prieštaravimų, tai dokumentų viršenybė nustatoma taip:

42.1. techninės specifikacijos;

42.2. aiškinamieji raštai;

42.3. brėžiniai;

42.4. sąnaudų kiekių žiniaraščiai.

43. **Statinio griovimo projektą sudaro:**

43.1. ypatingo statinio – griovimo darbų technologijos projektas;

43.2. neypatingo statinio ir nesudėtingo statinio – griovimo darbų technologijos aprašymas.

Rengiant šiuos dokumentus, gali būti vadovaujamasi statybos darbų technologijos projekto sudėties nurodymais [5.37]. Konkrečią šių dokumentų sudėtį nustato Statytojas kartu su statybos rangovu. Šiuose dokumentuose taip pat turi būti pateikiami duomenys apie prognozuojamas statybos produktų atliekas, susidarysiančias griaunant statinį, nurodant jų kiekius tonomis.

44. Projekto sudėtis pateikiama statybos leidimui (išskyrus griovimą) gauti:

44.1. Techninio projekto ar Techninio darbo projekto bendroji dalis (žr. Reglamento 32 ir 40.1 p.);

44.2. pasirengimo statybai ir statybos darbų organizavimo dalis (kai ji privaloma);

44.3. aplinkos apsaugos dalis (kai ji privaloma);

45. Tuo atveju, kai statybai įteisinti reikalingas viešojo administravimo subjektų pritarimas Supaprastintam projektui [5.26], jo sudėtis turi būti ši:

45.1. II grupės nesudėtingo statinio – kaip nurodyta Reglamento 44.1–44.4 p.;

45.2. I grupės nesudėtingo statinio (kai Supaprastintas projektas privalomas), [5.26] – sklypo planas (ant ne senesnio kaip 1 metų topografinio plano arba ant kadastrinių matavimų plano), su pažymėtais esamais ir projektuojamais statiniais, jų eksplikacija ir projektuojamų statinių pagrindiniais matmenimis plane.

**VII SKYRIUS. PROJEKTO PASIRAŠYMAS, ĮFORMINIMAS, KOMPLEKTAVIMAS, ATIDAVIMAS STATYTOJUI. PROJEKTO KEITIMAI. PROJEKTO ORIGINALŲ SAUGOJIMAS**

46. Projektą Projektuotojo vardu pasirašo [5.1], [5.9]:

46.1. projektavimo įmonės vadovas ar jo įgaliotas kitas įmonės darbuotojas (jei Projektuotojas – juridinis asmuo);

46.2. Projekto vadovas;

46.3. Projekto dalių vadovai.

47. Projekto dalį pasirašo:

47.1. Projekto vadovas;

47.2. Projekto dalies vadovas;

47.3. Projekto dalies rengėjai [5.1].

48. Projektas statybai Lietuvos Respublikoje rengiamas valstybine kalba. Projekto ir Projekto dalių vertimus į užsienio šalių kalbas taip pat pasirašo vertėjai: tekstinius dokumentus – tik vertėjai, o brėžinius – ir kiti Reglamento 46 ir 47 p. nurodyti asmenys.

49. Projekto dokumentų pasirašymo vidaus tvarką ir kitus pasirašančius asmenis nustato Projektuotojas. Pasirašant Projekto dokumentus, nurodomi Projektuotojo įmonės, Projekto vadovo ir Projekto dalių vadovų kvalifikacijos atestatų, Teisės pripažinimo pažymų ar Teisės suteikimo pažymų [5.35] išdavimo datos bei numeriai.

50. Projektas įforminamas, komplektuojamas ir perduodamas Statytojui LST 1516 [5.47], STR 1.05.08:2003 [5.38] ir kitų reglamentų bei standartų, ir projektavimo darbų rangos sutarties nustatyta tvarka. Atskiru tomu ar atskira byla komplektuojamos šios Projekto dalys: bendroji dalis, aplinkos apsauga, branduolinė sauga, pasirengimo statybai ir statybos darbų organizavimas, statybos skaičiuojamosios kainos nustatymo ir ekonominė.

51. Statytojui perduodamos Projekto kopijos (mažiausiai dvi, o pateikiamos statybos leidimui gauti dalies, – mažiausiai trys). Didesnis perduodamų Projekto kopijų skaičius ar Projekto originalo (-ų) parengimas Statytojui gali būti numatytas projektavimo darbų rangos sutartyje. Projekto sprendinių skaičiavimai Statytojui nepateikiami.

52. Projektas keičiamas papildomos sutarties su Projektuotoju ir Statytojo patvirtintos papildomos Techninės užduoties pagrindu. Statybos dalyviai savo pasiūlymus šiuo klausimu teikia Statytojui. Projekto keitimus ir/ar papildymus atlieka Projektą parengęs Projektuotojas.

53. Po statybos leidimo išdavimo [5.29] Statytojui keičiant Projekto sprendinius, kurie keičia Projekte ir statybos leidime nurodytus bendruosius statinio rodiklius (bent vieną iš jų, žr. Reglamento 5 priedą), pakeistas Projektas iš naujo neekspertuojamas [5.28], nepertvirtinamas, jei yra išlaikytos šios sąlygos:

53.1. nekeičiama statinio ir pastato ar jo patalpų naudojimo paskirtis [5.33];

53.2. nepažeisti teritorijų planavimo dokumentų reikalavimai [5.12];

53.3. nekeičiami statinio projektavimo sąlygų sąvado [5.27] reikalavimai;

53.4. nepažeisti normatyvinių statybos techninių dokumentų ir normatyvinių statinio saugos ir paskirties dokumentų [5.1] reikalavimai;

53.5. nekeičiamos statinio laikančiosios konstrukcijos (tipas, kiekis);

53.6. nedidinami gamybos pajėgumai.

Šiais atvejais statybos leidime ir statybos leidimų registracijos žurnaluose (laikmenose) padaromos žymos apie dalinį Projekto pakeitimą.

54. Visais kitais atvejais, nenurodytais Reglamento 53 p., pakeitus Projektą, privaloma atlikti Projekto ekspertizę (kai Projekto ekspertizė yra privaloma) [5.28], Projektą patvirtinti (kai tai privaloma) [5.1] ir kreiptis į atitinkamą Viešojo administravimo subjektą dėl naujo statybos leidimo išdavimo nustatyta tvarka [5.29], jei reikia, pakeičiant ar papildant kitus nustatytus dokumentus, reikalingus statybos leidimui gauti.

55. Kai atlikti Darbo projekto keitimai, papildymai ar taisymai neatitinka Techninio projekto sprendinių, taip pat ir techninių specifikacijų, turi būti pakeistas ir Techninis projektas, vadovaujantis Reglamento 53 ar 54 p.

56. Projekto keitimai, papildymai ir taisymai atliekami parengiant naujos laidos projektinių sprendinių dokumentą, suteikiant šiam dokumentui naują laidą. Jei naujos laidos dokumentai susiję su sprendiniais, kurie turi įtakos statybos leidime nurodytiems statinio techniniams rodikliams, Statytojas privalo naujos laidos dokumentus pateikti statybos leidimą išdavusiam viešojo administravimo subjektui [5.29]. Jei Projekto dokumentai keičiami, papildomi ir taisomi kelis kartus, kiekvieną kartą dokumentui suteikiama nauja laida. Projekto dokumentų keitimai, papildymai ir taisymai įforminami LST 1516 [5.47] nustatyta tvarka. Pakeisti, papildyti ar pataisyti Projekto naujų laidų dokumentai pasirašomi Reglamento 46–49 p. nustatyta tvarka.

57. Projektuotojas, parengęs Projektą, jo keitimus, papildymus ir taisymus, ir jį pasirašęs, tuo patvirtina, kad Projektas atitinka įstatymų, kitų teisės aktų, Privalomųjų dokumentų, normatyvinių statybos techninių dokumentų ir normatyvinių statinio saugos ir paskirties dokumentų nuostatas, ir atsako už Projekto visumos kokybę bei Projekto keitimų, papildymų ir taisymų pasekmes.

58. Projekto originalą saugo Projektuotojas Lietuvos archyvų departamento prie LR Vyriausybės [5.45] nustatyta tvarka.

**VIII SKYRIUS. PROJEKTO TVIRTINIMO TVARKA**

59. Projekto tvirtinimas – tai Statytojo pritarimas parengtam Projektui. Iki gaunant statybos leidimą, esant Projekto ekspertizės išvadai, kad Projektą galima tvirtinti [5.1], [5.28], privalo būti tvirtinamas: ypatingo statinio [5.25] ar statinio, įrašyto į valstybės investicijų programą, Techninis projektas ar Techninis darbo projektas, pakoreguotas pagal privalomąsias Projekto ekspertizės išvadas. Kitais atvejais Statytojas Projektui su jame pateiktais bendraisiais statinio rodikliais (Reglamento 5 priedas) pritaria (žyma „pritariu“ ir parašu ant titulinio lapo ir šių rodiklių lentelės) arba tvirtina.

60. Projektas su jame pateiktais statinio rodikliais (žr. Reglamento 5, 6 ir 7 priedus – 12.1 p. nustatytais atvejais) ar statinio rodikliais (žr. Reglamento 5 priedą – kitais atvejais) tvirtinamas tvirtinamuoju dokumentu, prie kurio pridedamas tvirtinamų rodiklių sąrašas (sąrašai).

61. Konkretaus statinio tvirtinamų rodiklių skaičius priklauso nuo projektuojamo statinio specifikos. Bendruoju atveju šių rodiklių sąrašai pateikiami Reglamento 5, 6 ir 7 prieduose.

62. Projekto patvirtinimas reiškia Statytojo pritarimą parengtam Projektui, bet neatleidžia Projektuotojo nuo atsakomybės už normatyvinę Projekto kokybę.

63. Branduolinės energetikos objektų statybos ar rekonstravimo, modernizavimo, išplėtimo, nugriovimo, taip pat veiklos nutraukimo Projektai tvirtinami, atlikus jų Valstybinę kompleksinę ekspertizę [5.2], [5.28].

64. Darbo projekto ir Techninio darbo projekto brėžiniams (darbo brėžiniams) bei Techninio projekto ir Techninio darbo projekto Techninėms specifikacijoms statybai statinio statybos techninis prižiūrėtojas (pagal FIDIC dokumentus – Inžinierius) pritaria pasirašydamas ir pažymėdamas „Pritariu statyti“. Tai reiškia, kad Darbo projektas atitinka Techninio projekto sprendinius (projektavimo dviem stadijomis atveju), Projektas yra ekspertuotas (kai tai privaloma), pataisytas pagal privalomąsias ekspertizės pastabas, Patvirtintas Reglamento VIII skyriuje nustatyta tvarka ir tik pagal tokius Projekto dokumentus (darbo brėžinius ir technines specifikacijas) Rangovas gali vykdyti statybos darbus.

**IX SKYRIUS. VISUOMENEI SVARBIŲ STATINIŲ SĄRAŠAS IR INFORMAVIMO APIE ŠIŲ STATINIŲ PROJEKTAVIMO PRADŽIĄ TVARKA**

65. Statytojas, prieš pradėdamas projektuoti visuomenei svarbų statinį, privalo apie tai informuoti visuomenę [5.1]. Šis reikalavimas taikomas projektuojant naujus ar rekonstruojant esamus statinius, nurodytus Reglamento 4 priede.

66. Informavimo tikslas – sudaryti sąlygas visuomenei patikrinti, ar rengiant Projektą vykdomi teritorijų planavimo dokumentų sprendiniai (kurie šių dokumentų rengimo metu buvo aptarti su visuomene), susiję su Projektu.

67. Statytojas iki statinio projektavimo pradžios privalo patalpinti seniūnijos skelbimų lentoje (stende), vietinėje spaudoje bei savivaldybės ar seniūnijos Interneto puslapyje pranešimą. Pranešime turi būti nurodyta:

67.1. numatomo projektuoti statinio statybvietės adresas;

67.2. statinio paskirtis;

67.3. teritorijų planavimo dokumentas ir jo patvirtinimo data;

67.4. žemės sklypo plano schema 1:2000 masteliu su išdėstytais esamais bei projektuojamais statiniais;

67.5. planuojama statinio projektavimo ir statybos pradžia bei pabaiga;

67.6. Projektuotojo pavadinimas ir jo būstinės adresas;

67.7. Projekto vadovo ar kito atsakingo asmens, galinčio teikti informaciją apie Projektą, adresas ir telefonas;

67.8. laikas (dienomis ir valandomis), skirtas susipažinti su Projektu;

67.9. kita visuomenę dominanti informacija Statytojo nuožiūra.

68. Seniūnijos skelbimų lentoje pranešimas turi būti laikomas iki statybos leidimo išdavimo dienos.

69. Fiziniai ir juridiniai asmenys turi teisę kreiptis į apskrities viršininką, jei Projekto sprendiniai neatitinka patvirtintų teritorijų planavimo dokumentų [5.1]. Ginčus šiais klausimais nagrinėja teismas.

**X. BAIGIAMOSIOS NUOSTATOS**

70. Ginčai dėl Reglamento taikymo nagrinėjami įstatymų nustatyta tvarka.

\_\_\_\_\_\_\_\_\_\_\_\_\_\_

STR 1.05.06:2005

1 priedas

**PROJEKTO VADOVO PAREIGOS IR TEISĖS**

1. Projekto vadovas, atstovaudamas Statytojo interesams ir nepažeisdamas Projektuotojo interesų, privalo užtikrinti, kad Projekto sprendiniai atitiktų įstatymų, kitų teisės aktų, privalomųjų projekto rengimo dokumentų, normatyvinių statybos techninių, normatyvinių statinio saugos ir paskirties dokumentų [5.1] reikalavimus, nepažeistų valstybės, invalidų integracijos, visuomenės ir trečiųjų asmenų interesų.

2. Projekto vadovas:

2.1. Statytojui pageidaujant padeda parengti Techninę užduotį (žr. Reglamento 8.6 p.) ir dokumentus, reikalingus statinio projektavimo sąlygų sąvadui [5.27] gauti;

2.2. išnagrinėjęs gautus Privalomuosius dokumentus (žr. Reglamento IV skyrių), parengia Projekto rengimo strategiją ir taktiką, parengia ir patvirtina užduotis Projekto dalių vadovams ir subrangovams bei kitus reikalingus dokumentus ir informaciją;

2.3. siūlo Projekto dalių vadovų (tarp jų – subrangovų) kandidatūras;

2.4. organizuoja Privalomųjų dokumentų ir planuojamos Projekto rengimo eigos aptarimą su Projekto dalių vadovais (tarp jų – subrangovais);

2.5. Projekto rengimo metu koordinuoja Projekto dalių vadovų (tarp jų – subrangovų) darbą, kontroliuoja, kad projektiniai sprendiniai tarpusavyje būtų susieti, statinio projektavimas atliekamas sutartyje ir grafike numatytais terminais, projektiniai sprendiniai būtų suderinti (kai reikia) su reikalingomis institucijomis;

2.6. sprendžia visas statinio projektavimo metu atsiradusias problemas su Projekto dalių vadovais, Statytoju, viešojo administravimo subjektais, kitais juridiniais ir fiziniais asmenimis;

2.7. atlieka projektinių sprendinių aptarimą ar suderinimą (kai reikia) su Statytoju, viešojo administravimo subjektais, trečiaisiais asmenimis;

2.8. parengia Techninio projekto ar Techninio darbo projekto bendrųjų duomenų dalį;

2.9. Projektuotojo bei projektavimo darbų rangos sutartyje nustatyta tvarka sukomplektuoja parengtus Projekto dokumentus, juos patikrina, pasirašo, pateikia pasirašymui Projektuotojui. Kontroliuoja Projekto dalių vadovų (tarp jų – subrangovų) darbą, įforminant ir komplektuojant Projekto dokumentus.

Pasirašydamas Projektą, nurodo kvalifikacijos atestato ar kvalifikacijos pažymėjimo registracijos numerį prisiimdamas atsakomybę, kad Projektas atitinka įstatymų, kitų teisės aktų, Privalomųjų dokumentų, normatyvinių statybos techninių dokumentų ir normatyvinių statinio saugos ir paskirties dokumentų nuostatas [5.1].

Projektuotojo įmonės vadovo ar kitų jo įgaliotų asmenų parašai Projekte neatleidžia Projekto vadovo nuo atsakomybės už Projekto kokybę ir nesumažina tos atsakomybės;

2.10. parengia atliktų projektavimo darbų aktus, Projekto dokumentų išsiuntimo aprašus ir kitus dokumentus, organizuoja Projekto dokumentų išsiuntimą (įteikimą) Statytojui. Rūpinasi apmokėjimu už atliktus projektavimo darbus laiku;

2.11. vadovauja Projekto vykdymo priežiūrai pagal nustatytus reikalavimus [5.40];

2.12. pataiso Projektą pagal Statytojo, projektų ekspertizės privalomąsias [5.28], Nuolatinės statybos komisijos [5.41], Valstybinės statinio saugos ir paskirties reikalavimų priežiūros institucijų pastabas, jei jos neprieštarauja normatyviniams statybos techniniams dokumentams ir normatyviniams statinio saugos ir paskirties dokumentams;

2.13. atstovauja Projektuotojui, aptariant projektinius sprendinius Statytojo derinančiose, kontroliuojančiose ir ekspertuojančiose organizacijose;

2.14. dalyvauja statinio pripažinimo tinkamu naudoti komisijoje [5.30] ir pasirašo nustatytus dokumentus, jei statinys atitinka Projekto techninius sprendinius;

2.15. saugo valstybines ir Statytojo technines bei komercines paslaptis, kurios jam tapo žinomos vadovaujant Projektui.

3. Projekto vadovas turi teisę:

3.1. pagal kompetenciją atstovauti Projektuotojo interesams pas viešojo administravimo subjektus pagal šio Reglamento, projektavimo darbų rangos sutarties, darbo sutarties nustatytą kompetenciją, o kitais klausimais – pagal Projektuotojo vadovybės įgaliojimą;

3.2. atsisakyti rengti Projektą, jei Privalomųjų dokumentų (žr. Reglamento IV skyrių) reikalavimai tarpusavyje prieštarauja, ir grąžinti juos Statytojui, kad jie būtų tarpusavyje suderinti;

3.3. atsisakyti vykdyti Statytojo, Projektuotojo vadovybės, kitų juridinių ir fizinių asmenų nurodymus bei viešojo administravimo subjektų reikalavimus, jei jie neatitinka teisės aktų, tarp jų – normatyvinių statybos techninių dokumentų ir normatyvinių statinio saugos ir paskirties dokumentų reikalavimų [5.1];

3.4. atsisakyti pasirašyti statinio pripažinimo tinkamu naudoti dokumentus [5.30], jei statinys pastatytas, pažeidžiant Projekto sprendinius, kol tie pažeidimai nepašalinti;

3.5. darbo eigoje tikrinti Projekto dalių vadovų (tarp jų – subrangovų) projektinius sprendinius, jų atlikimo terminus ir projektavimo lėšų naudojimo atitikimą faktiškai atliktiems darbams;

3.6. reikalauti iš Projekto dalių vadovų (tarp jų – subrangovų) pateikti projektinių sprendinių parinkimo motyvus, juos pagrindžiančius palyginamuosius techninius ir ekonominius rodiklius;

3.7. sustabdyti Projekto dalių vadovų (tarp jų – subrangovų) nekokybiškai atliekamus projektavimo darbus ir reikalauti iš jų perdirbti nekokybiškai parengtus projektinius sprendinius;

3.8. kreiptis į normatyvinius statybos techninius dokumentus ir normatyvinius statinio saugos ir paskirties dokumentus patvirtinusias institucijas dėl pritarimo techninėms priemonėms, kompensuojančioms Projekto nukrypimus nuo šiuose normatyviniuose dokumentuose nustatytų reikalavimų;

3.9. reikalauti iš Projekto dalių vadovų (tarp jų – subrangovų), kad jie pagal savo kompetenciją atlikdami veiksmus derintų juos su Projekto vadovu tuo atveju, jei tie veiksmai turi įtakos Projektui.

4. Tuo atveju, jei rengiamas statinių grupės Projektas, šio Projekto vadovas turi tas pačias pareigas ir teises statinių grupei priskirtų atskirų statinių projektų vadovams, kaip ir Projekto dalių vadovams.

5. Projekto vadovas atsako už pareigų vykdymą ir teisių naudojimą ar nepasinaudojimą jomis įstatymų nustatyta tvarka.

\_\_\_\_\_\_\_\_\_\_\_\_\_\_

STR 1.05.06:2005

2 priedas

**PROJEKTO DALIES VADOVO PAREIGOS IR TEISĖS**

1. Projekto dalies vadovas, atstovaudamas Statytojo interesams ir nepažeisdamas Projektuotojo interesų, privalo užtikrinti, kad Projekto dalies sprendiniai atitiktų įstatymų, kitų teisės aktų, privalomųjų projekto rengimo dokumentų, normatyvinių statybos techninių, normatyvinių statinio saugos ir paskirties dokumentų [5.1] reikalavimus, nepažeistų valstybės, invalidų integracijos, visuomenės bei trečiųjų asmenų interesų.

2. Projekto dalies vadovas:

2.1. Projekto vadovui pageidaujant, padeda paruošti Techninę užduotį ir kitus dokumentus, reikalingus projektavimo sąlygų sąvadui gauti;

2.2. išnagrinėjęs gautus Privalomuosius dokumentus, parengia Projekto dalies rengimo strategiją ir taktiką, parengia ir patvirtina darbo užduotis Projekto dalies rengėjams ir subrangovams bei kitus reikalingus dokumentus ir informaciją;

2.3. organizuoja projektavimo duomenų ir projekto parengimo aptarimą su Projekto dalies rengėjais (tarp jų – subrangovais);

2.4. Projekto rengimo metu vadovauja Projekto dalies rengimo darbams, koordinuoja ir kontroliuoja Projekto dalies rengėjų, tarp jų – subrangovų darbą, siekiant, kad projektiniai sprendiniai tarpusavyje būtų susieti, statinio projektavimas atliekamas sutartyje ir grafike numatytais terminais, laiku išduotos užduotys kitoms Projekto dalims rengti, projektiniai sprendiniai būtų suderinti (kai reikia) su reikalingomis institucijomis, visiškai sukomplektuotos ir vieningai apiformintos Projekto dalys;

2.5. sprendžia visas statinio projektavimo metu atsiradusias problemas dėl Projekto dalies su Projekto vadovu, kitų Projekto dalių vadovais, Statytoju, viešojo administravimo subjektais, kitais juridiniais ir fiziniais asmenimis;

2.6. atlieka projektinių sprendinių aptarimą ar suderinimą su Projekto vadovu ir kitų Projekto dalių vadovais (kai reikia), viešojo administravimo subjektais, trečiaisiais asmenimis ir Statytoju;

2.7. užtikrina, kad Projekto dalies projektiniai sprendiniai, įgyvendinantys esminius statinio reikalavimus, būtų pateikti su konkrečiais techniniais parametrais (ar kita forma išreikštais reikalavimais), kad šie ir kiti projektiniai sprendiniai atitiktų susijusių su Projekto dalimi, Privalomųjų dokumentų bei šią dalį normuojančių normatyvinių statybos techninių dokumentų ir normatyvinių statinio saugos ir paskirties dokumentų reikalavimus, būtų atlikti reikalingi skaičiavimai, derinimai, parengti visi būtini brėžiniai, techninės specifikacijos ir aiškinamieji raštai bei kiti reikalingi dokumentai;

2.8. Projektuotojo bei projektavimo darbų rangos sutartyje nustatyta tvarka sukomplektuoja parengtus Projekto dalies dokumentus, juos patikrina, pasirašo, pateikia pasirašymui Projekto vadovui ir Projektuotojo vadovybei.

Pasirašydamas Projekto dalį, nurodo kvalifikacijos atestato registracijos ar kvalifikacijos pažymėjimo registracijos numerį prisiimdamas atsakomybę, kad Projektas atitinka su Projekto dalimi susijusių įstatymų, kitų teisės aktų, Privalomųjų dokumentų, normatyvinių statybos techninių dokumentų ir normatyvinių statinio saugos ir paskirties dokumentų nuostatas [5.1].

Projekto vadovo, Projektuotojo vadovybės ar kitų jo įgaliotų asmenų parašai neatleidžia Projekto dalies vadovo nuo atsakomybės už Projekto dalies sprendinių kokybę ir nesumažina tos atsakomybės;

2.9. vykdo prievoles, nustatytas Projekto vykdymo priežiūros reglamentuojančiais teisės aktais [5.40];

2.10. pataiso Projekto dalį pagal Statytojo, projektų ekspertizės privalomąsias [5.28], Nuolatinės statybos komisijos [5.41], Valstybinės statinio saugos ir paskirties reikalavimų priežiūros institucijų pastabas, jei jos neprieštarauja normatyviniams statybos techniniams dokumentams ir normatyviniams statinio saugos ir paskirties dokumentams;

2.12. atstovauja Projektuotojui, aptariant projektinius sprendinius Statytojo derinančiose, kontroliuojančiose ir ekspertuojančiose organizacijose;

2.13. pateikia raštu Projekto vadovui išvadą, ar pagal vadovaujamą Projekto dalį užbaigtą statyti statinį galima pripažinti tinkamu naudoti;

2.14. saugo valstybines ir Statytojo technines ir komercines paslaptis, kurios jam tapo žinomos vadovaujant Projektui.

3. Projekto dalies vadovo teisės:

3.1. atstovauti Projektuotojo interesams, liečiantiems jo vadovaujamą Projekto dalį, pas viešojo administravimo subjektus pagal šių nuostatų, projektavimo rangos sutarties, darbo sutarties nustatytą kompetenciją, o kitais klausimais – pagal Projektuotojo vadovybės įgaliojimą;

3.2. atsisakyti vykdyti Statytojo, Projektuotojo vadovybės, Projekto vadovo, kitų juridinių ir fizinių asmenų nurodymus bei viešojo administravimo subjektų reikalavimus, jei jie neatitinka normatyvinių statybos techninių bei normatyvinių statinio saugos ir paskirties dokumentų, kitų teisės aktų reikalavimų;

3.3. dalyvauti Projekto vadovo organizuojamuose statinio projektavimo metu Projekto dalių vadovų ir kitų Projekto rengėjų ir Projekto dalių rengėjų pasitarimuose iškilusiems klausimams spręsti;

3.4. Statinio projektavimo metu kontroliuoti Projekto dalies rengėjų (tarp jų – subrangovų) projektinius sprendinius, jų atlikimo terminus ir projektavimo lėšų naudojimo atitikimą faktiškai atliktiems darbams;

3.5. reikalauti iš Projekto dalies rengėjų (tarp jų – subrangovų) pateikti projektinių sprendinių parinkimo motyvus, palyginamuosius techninius-ekonominius rodiklius;

3.6. sustabdyti Projekto dalies rengėjų (tarp jų – subrangovų) nekokybiškai atliekamus projektavimo darbus ir reikalauti iš jų perdirbti nekokybiškai parengtus projektinius sprendinius;

3.7. reikalauti iš Projekto vadovo nepasirašyti statinio pripažinimo tinkamu naudoti dokumentų, jei statinys pastatytas pažeidžiant Projekto dalies sprendinius, kol tie pažeidimai nepašalinti;

3.8. kreiptis į normatyvinius statybos techninius dokumentus ir normatyvinius statinio saugos ir paskirties dokumentus patvirtinusias institucijas dėl pritarimo techninėms priemonėms, kompensuojančioms Projekto dalies nukrypimus nuo šiuose normatyviniuose dokumentuose nustatytų reikalavimų;

3.9. kai Projektą sudaro viena Projekto dalis – savarankiškas Projektas, vykdyti Projekto vadovo pareigas ir naudotis Projekto vadovo teisėmis.

4. Projekto dalies vadovas vykdo jam nustatytas pareigas ir naudojasi jam suteiktomis teisėmis savarankiškai, tačiau savo veiksmus, kurie gali turėti įtakos Projektui, derina su Projekto vadovu.

5. Projekto dalies vadovas atsako už pareigų vykdymą ir teisių naudojimą ar nepasinaudojimą jomis įstatymų nustatyta tvarka.

\_\_\_\_\_\_\_\_\_\_\_\_\_\_

STR 1.05.06:2005

3 priedas

**STATINIO ARCHITEKTO PAREIGOS IR TEISĖS**

1. Statinio architektas, atstovaudamas Statytojo interesams ir nepažeisdamas Projektuotojo interesų, privalo užtikrinti, kad Projekto dalies sprendiniai atitiktų įstatymų, kitų teisės aktų, privalomųjų projekto rengimo dokumentų, normatyvinių statybos techninių, normatyvinių statinio saugos ir paskirties dokumentų [5.18]–[5.23] reikalavimus, nepažeistų valstybės, invalidų integracijos, visuomenės bei trečiųjų asmenų interesų.

2. Statinio architektas turi užtikrinti, kad Projekte būtų įgyvendinti Statybos įstatymo [5.1] 5 str. nustatyti esminiai statinio architektūros ir teritorijų planavimo dokumentuose nustatyti statybos sklypo tvarkymo ar apsaugos reikalavimai.

3. Statinio architektas yra konkretaus statinio, kaip architektūros kūrinio, autorius ir Projekto architektūrinės dalies vadovas ir vykdo Projekto dalies vadovo pareigas ir naudojasi jam suteiktomis teisėmis, nustatytomis Reglamento 2 priede.

4. Gyvenamojo ar viešojo naudojimo pastato architektas kartu yra Projekto vadovas ir vykdo Projekto vadovo pareigas bei naudojasi jam suteiktomis teisėmis, nustatytomis Reglamento 1 priede. Projektuodamas kitos paskirties statinį architektas yra Projekto dalies (architektūros) vadovas, pavaldus (techniniais klausimais) Projekto vadovui [5.1].

\_\_\_\_\_\_\_\_\_\_\_\_\_\_

STR 1.05.06:2005

4 priedas

**VISUOMENEI SVARBIŲ STATINIŲ SĄRAŠAS**

|  |  |
| --- | --- |
| STR  1.01.09:2003 [5.33] papunkčio  Nr. | Statinių grupės pagal naudojimo paskirtį, atitinkančią  STR 1.01.09:2003 [5.33] nustatytą klasifikaciją |
|  | **NEGYVENAMIEJI PASTATAI** |
| 8.3. | **Prekybos paskirties pastatai,** kurių prekybos plotas didesnis kaip 1000 m2 |
| 8.4. | **Paslaugų paskirties pastatai:** laidojimo namai, krematoriumai |
| 8.6. | **Transporto paskirties pastatai:** oro uostai, jūros ir upių laivyno, geležinkelio ir autobusų stočių pastatai, uosto terminalai |
| 8.7. | **Garažų paskirties pastatai:** automobilių, autobusų garažai, pastatai, kuriuose įrengtos transporto stovėjimo aikštelės (požeminės ar daugiaaukštės stovėjimo aikštelės) |
| 8.8. | **Gamybos ir pramonės paskirties pastatai** (visi šio pogrupio pastatai, išskyrus dirbtuves, skirtas savo šeimos reikmėms) |
| 8.9. | **Sandėliavimo pastatai,** kuriuose saugojamos pavojingos medžiagos pagal nustatytus jų ribinius kiekius [5.25 ] |
| 8.12. | **Gydymo paskirties pastatai:** užkrečiamųjų ligų ligoninės, psichiatrinės ligoninės bei šių profilių kitos medicinos įstaigos |
| 8.16 | **Specialiosios paskirties pastatai:** kalėjimai, pataisos darbų kolonijos, tardymo izoliatoriai |
|  | **SUSISIEKIMO KOMUNIKACIJOS** |
| 9.2. | **Keliai (gatvės):** nauji ir rekonstruojami keliai (gatvės) gyvenamuosiuose rajonuose |
| 9.3. | **Geležinkelis (geležinkelio kelias):** naujas ar rekonstruojamas, gyvenamuosiuose rajonuose |
| 9.4. | **Oro uostų (aerodromų) statiniai:** nauji oro uostai, taip pat esamų oro uostų nauji ir rekonstruojami kilimo, tūpimo, riedėjimo takai, radiolokacinės stotys |
|  | **KITI STATINIAI** |
| 11.1. | **Užtvankos** |
| 11.2. | **Dambos** |
| 11.3. | **Hidroelektrinių, hidroakumuliacinių elektrinių statiniai** |
| 12 | **Sporto paskirties inžineriniai statiniai:** sporto aikštynai bei stadionai |

\_\_\_\_\_\_\_\_\_\_\_\_\_\_

STR 1.05.06:2005

5 priedas

**BENDRIEJI STATINIO RODIKLIAI**

Šiame priede nurodomi statinio techniniai ir paskirties rodikliai bendruoju atveju. Tvirtinamame Projekte nurodomi konkretaus statinio, nurodant jo pavadinimą (žr. Reglamento 6.16 p.), bendrieji rodikliai.

|  |  |  |  |  |
| --- | --- | --- | --- | --- |
| **Eil.**  **Nr.** | **Pavadinimas** | **Mato vienetas** | **Kiekis** | **Pastabos** |
| 1 | **I. SKLYPAS**  1.1. sklypo plotas  1.2. sklypo užstatymas  1.3. sklypo užstatymo intensyvumas  1.4. statinio užimtas žemės plotas  1.5. apželdintas žemės plotas (žaliasis plotas)  1.6. automobilių stovėjimo vietų skaičius  1.7. sanitarinės (apsaugos) zonos plotis  1.8. sklypo užstatymo tankumas | ha  %  m2  m2  vnt.  M  % |  |  |
| 2 | **II. PASTATAI**  **2.1. Negyvenamieji pastatai:**  2.1.1. paskirties rodikliai (gamybos (kitos veiklos), paslaugų apimtys, butų, vietų, lovų, aptarnaujamų žmonių skaičius, kiti rodikliai)  2.1.2. pavojingų medžiagų ribinių kiekių lygis  2.1.3. bendrasis plotas:  2.1.3.1. pagrindinis  2.1.3.2. pagalbinis  2.1.3.3. garažų  2.1.3.4. pastogės plotas  2.1.4. pastato tūris  2.1.5. aukštų skaičius  2.1.6. pastato aukštis  2.1.7. pastato atsparumas ugniai (I, II ar III)  2.1.8. kiti specifiniai pastato rodikliai  **2.2. Gyvenamieji pastatai:**  2.2.1. bendrasis plotas:  2.2.1.1. gyvenamasis  2.2.1.2. verslo  2.2.1.3. naudingasis  2.2.1.4. pagalbinis  2.2.1.5. rūsių (pusrūsių)  2.2.1.6. garažų  2.2.1.7. pastogės plotas  2.2.3. pastato tūris  2.2.4. aukštų skaičius  2.2.5. pastato aukštis  2.2.6. pastato atsparumas ugniai (I, II ar III)  2.2.7. kiti specifiniai pastato rodikliai | m2  m2  m2  m2  m²  m³  vnt.  M  MJ/m2  m²  m²  m²  m²  m²  m²  m²  m²  m³  vnt.  M  MJ/m2 |  |  |
| 3 | **III. SUSISIEKIMO KOMUNIKACIJOS**  **3.1. Keliai:**  3.1.1. kategorija  3.1.2. ilgis  3.1.3. kelių plotis  3.1.4. eismo juostų skaičius  3.1.5. eismo juostos plotis  3.1.6. apsaugos zonos plotis  **3.2. Geležinkeliai:**  3.2.1. kategorija  3.2.2. ilgis  3.2.3. apsaugos zonos plotis | km  m  vnt.  M  m  km  m |  |  |
|  | **3.3. Keliai (gatvės):**  3.3.1. kategorija  3.3.2. ilgis  3.3.3. plotis  3.3.4. eismo juostų skaičius  3.3.5. eismo juostos plotis  3.3.6. apsaugos zonos plotis | km  m  vnt.  M  m |  |  |
| 4 | **IV. INŽINERINIAI TINKLAI**  (nurodomas kiekvienos paskirties inžinerinių tinklų pavadinimas)  **4.1. Bendras kiekvienos paskirties inžinerinių tinklų ilgis:**  4.1.1. įvadinių  4.1.2. kitų  4.2. kiekvienos paskirties inžinerinių tinklų ilgis:  4.2.1. požeminės dalies  4.2.2. antžeminės dalies  4.3. vamzdžio skersmuo (tik vamzdynams)  4.4. inžinerinių tinklų apsaugos zonos plotis  4.5. elektros tinklų laidininkų skaičius ir skerspjūvis  4.6. elektroninio ryšio laidininkų porų skaičius ir skerspjūvis  4.7. elektroninio ryšio optinių kabelių skaidulų skaičius  4.8. dujų, naftos, naftos produktų tinklų slėgis  4.9. karšto vandens, garo tinklų slėgis, temperatūra  4.10. kitų dujų, skysčių tinklų slėgis, temperatūra ar kiti rodikliai. | Km  km  km  km  mm  m  vnt.; mm2  vnt.; mm2  vnt.  bar; to C  bar; to C  bar; to C |  |  |
| 5 | **V. KITI STATINIAI** |  |  |  |

Statinio projekto vadovas

(vardas, pavardė, parašas, kvalifikacijos atestato arba pažymos Nr., data)

Pastaba. Šių rodiklių lentelė yra Projekto bendrojoje dalyje.

\_\_\_\_\_\_\_\_\_\_\_\_\_\_

STR 1.05.06:2005

6 priedas

(statinio pavadinimas, adresas)

**SKAIČIUOJAMOJI STATYBOS KAINA**

|  |  |  |
| --- | --- | --- |
| Eil. Nr. | Suvestinių išlaidų sąmata | Kaina, tūkst. Lt su PVM |
| 1 | I. STATYBVIETĖS PARUOŠIMAS  1) sklypo įsigijimo, nuomos ir kt. išlaidos;  2) kompensacijos už esamus statinius, inžinerinius tinklus ir kt.;  3) statinių perkėlimo, griovimo, atstatymo ir kt.;  4) kitos išlaidos. |  |
| 2 | II. STATINIO STATYBA  1) statybos ir montavimo darbai;  2) įrenginiai. |  |
| 3 | III. PROJEKTAVIMO IR INŽINERINĖS PASLAUGOS  1) statinio projektavimas;  2) ekspertizė;  3) statinio projekto vykdymo priežiūra;  4) statinio statybos techninė priežiūra;  5) kitos paslaugos. |  |
| 4 | IV. KITI DARBAI  1) bandomosios produkcijos gamyba;  2) techninio personalo mokymas;  3) kitos išlaidos. |  |
| 5 | V. STATYTOJO (UŽSAKOVO) REZERVAS |  |
| 6 | IŠ VISO I–V (su statybos sklypo kaina) |  |

Statinio projekto vadovas

(vardas, pavardė, parašas, kvalifikacijos atestato arba pažymos Nr., data)

Pastaba. Šių rodiklių lentelė yra Projekto skaičiuojamosios kainos nustatymo dalyje.

\_\_\_\_\_\_\_\_\_\_\_\_\_\_

STR 1.05.06:2005

7 priedas

(statinio pavadinimas)

**STATINIO EKONOMINIAI RODIKLIAI**

|  |  |  |  |  |
| --- | --- | --- | --- | --- |
| Eil. Nr. | Pavadinimas | Mato vnt. | Kiekis | Pastabos |
| 1 | Gamybos, paslaugų teikimo ar kitos veiklos rodikliai:  1) darbuotojų skaičius;  2) šalto vandens;  3) šilumos (šildymui, karštam vandeniui, vėdinimui);  4) garo;  5) dujų;  6) naftos produktų;  7) nuotekų šalinimas;  8) iš viso elektros įrenginių;  9) kiti specifiniai statinio rodikliai. | žm. sk.  m³/val  MW  t/val  m³/val  m³/val  m³/val  kW |  |  |
| 2 | Pagrindiniai fondai | mln. Lt. |  |  |
| 3 | Metinės eksploatacinės išlaidos:  1) medžiagoms, žaliavoms, pusfabrikačiams ir kt.;  2) energetiniams resursams;  3) darbo užmokesčiui;  4) mokesčiams;  5) kitos išlaidos. | tūkst. Lt  tūkst. Lt  tūkst. Lt  tūkst. Lt  tūkst. Lt  tūkst. Lt |  |  |
| 4 | Pelno procentas | % |  |  |
| 5 | Investicijų atsipirkimo laikas | metai |  |  |
| 6 | Numatoma statybos trukmė | mėn. |  |  |
| 7 | Statybos investicijų dydis, tenkantis produkcijos ar paslaugos, ploto, tūrio ar kito rodiklio vienetui | Lt/… |  |  |

Pastaba. Rekonstruojamiems statiniams ekonominiai rodikliai pateikiami esami ir po rekonstrukcijos.

Statinio projekto vadovas

(vardas, pavardė, parašas, kvalifikacijos atestato arba pažymos Nr., data)

Pastaba. Šių rodiklių lentelė yra Projekto ekonominėje dalyje.

\_\_\_\_\_\_\_\_\_\_\_\_\_\_